
Iugoslavia - Populaţia românească

În Iugoslavia trăiesc două comunităţi româneşti distincte: românii din Banatul sârbesc (Voivodina) şi vlahii de pe Valea Timocului (Serbia de est). Dacă vlahii nu sunt încă recunoscuţi ca minoritate, ci doar ca "grup etnic de origine necunoscuta", şi nu beneficiază de nici un fel de drepturi (nu au nici şcoli, nici biserici), românii din Voivodina sunt recunoscuţi ca minoritate şi sprijiniţi de statul iugoslav. În Banatul sârbesc trăiesc 40.000 de români, profund afectaţi de bombardamentele de anul acesta (1999), ca şi de criza pe care o traversează statul iugoslav. Pe Valea Timocului (în Iugoslavia şi Bulgaria) trăiesc aproape 1 milion de "vlahi", în regiuni compacte, dar majoritatea dintre aceştia se declară sârbi. 

Organizaţiile româneşti speră ca, la recensământul din anul 2001, un procent cât mai mare dintre aceştia să se declare români, pentru a putea fi sprijiniţi. De pe urma recentelor evoluţii politice din Iugoslavia au avut de suferit şi românii din Kosovo, care au fost siliţi să emigreze. Din păcate, absenţa relaţiilor oficiale dintre România şi Iugoslavia nu permite discutarea şi reglementarea problemelor minorităţii româneşti într-un cadru legal. Este regretabil că la Bucureşti se insistă pe chestiuni politice şi că, de la sfârşitul războiului până astăzi, organizaţiile româneşti, fie ele din Voivodina, fie din Timoc, nu au primit nici un sprijin din partea statului român. 

Limba română şi cultivarea ei 

Situaţia şcolilor româneşti din Voivodina este destul de bună, graţie înţelepciunii statului iugoslav, dar acestea suferă, ca şi şcolile sârbeşti, de pe urma crizei generale a Iugoslaviei. Şcolile româneşti suferă însă şi de pe urma lipsei de carte şcolară, de material didactic şi dotări tehnice. Tinerii români nu sunt suficient încurajaţi să vină la studii în România, aşa că studiază cu precădere la Novi Sad şi Belgrad, unde există secţii în limba română la universităţile de stat. Singurele patru şcoli sută la sută româneşti sunt la Grebenaţ, Nicolinţ, Coştei şi San-Mihai. Excursiile şi taberele în Romania, organizate pentru copiii români din Iugoslavia, sunt tot mai puţine. În Iugoslavia apare un săptămânal editat de Casa de Presă şi Editura "Libertatea", precum şi un mare număr de periodice ştiinţifice, culturale şi pentru copii, sprijinite până acum aproape exclusiv de statul iugoslav, iar în prezent nesusţinute de nimeni, din cauza condiţiilor grele din Iugoslavia. În afara acestora, peste 20 de foi săteşti apar în comunele majoritar româneşti din Banatul sârbesc. În Iugoslavia nu ajunge nici o publicaţie din România. Ca urmare a bombardarii studiourilor radio şi TV, românii din Iugoslavia nu dispun astăzi de emisiuni proprii. Bibliotecile şcolare sunt slab dotate cu cărţi din România, donaţiile de carte neţinând seama de nevoile reale ale românilor, şi mai ales de cele ale copiilor români din Iugoslavia. Românii din Banatul sârbesc dispun de o Casă de Presă şi Editură, unde se tipăreşte, în medie, o carte pe lună. 

Cultura românească

Fostul teatru românesc nu mai există, în locul acestuia funcţionând trupe de teatru de amatori, grupate într-o uniune, al căror repertoriu cuprinde mai ales piese româneşti şi sârbeşti. Activitatea de susţinere a culturii româneşti de către statul român este inexistentă. În Iugoslavia funcţionează un Muzeu de Etnografie şi Folclor al Românilor, care organizează anual festivaluri de tradiţii populare româneşti, cu o largă participare. Trupe de dans şi de cântece româneşti există în fiecare localitate, în Timoc funcţionând cu deosebire fanfare româneşti la sate. Cercetările de etnografie şi folclor ale românilor au o îndelungată tradiţie în Iugoslavia. Românii din Iugoslavia au dovedit de-a lungul timpului că sunt buni români, s-au organizat, au cercetat tradiţiile româneşti, au creat instituţii de cultură românească. În prezent, numărul de intelectuali români raportat la numărul total al populaţiei româneşti indică un procent superior oricărei alte etnii din Iugoslavia. 

Bunuri şi vestigii româneşti

Problema fundamentală sub acest aspect este, în Iugoslavia, cea a bisericilor din Valea Timocului, ridicate de comunităţile "vlahe", dar care aparţin canonic de Patriarhia sârbă şi în care se slujeşte exclusiv în limba sârbă. Trebuie înţeles la Bucureşti că problema vlahilor din Timoc nu se rezolvă prin incursiuni fulger, nici printr-un camion de cărţi, ci prin acţiuni susţinute la nivel bilateral şi printr-un ajutor constant şi bine direcţionat, ţinând cont de specificul problemelor locale. 

Biserica 

În Voivodina există 36 de parohii româneşti, organizate în 1996 sub forma eparhiei de Vârşeţ, sub ascultare directă de episcopia de Caransebeş, P.S. Laurenţiu Streza de Caransebeş funcţionând şi ca episcop locţiitor de Vârşeţ. Negocierile dintre Biserica Ortodoxă Română şi Biserica Ortodoxă Sârbă privind instalarea unui episcop român la Vârşeţ au intrat în impas, din cauza poziţiei adoptate de România în timpul războiului din Iugoslavia. Numărul preoţilor din eparhia de Vârşeţ este insuficient, impunându-se asigurarea de preoţi misionari din partea Bisericii Ortodoxe Române. 

Organizaţii ale românilor

Minoritatea românească din Iugoslavia dispune de multe asociaţii cultural-ştiinţifice şi de două mari organizaţii: Comunitatea Românilor din Iugoslavia (Banatul sârbesc) şi Mişcarea Românilor-Vlahilor din Iugoslavia. 

Abuzuri 

Problemele în relaţiile dintre minoritarii români şi autorităţile iugoslave intervin aproape exclusiv în Valea Timocului, o regiune insuficient cunoscută autorităţilor din România, care nu au introdus problemele de aici în acordurile încheiate cu Iugoslavia. Românii şi "vlahii" din regiune nu dispun de dreptul de a folosi limba maternă în şcoală, biserică şi administraţie, iar numele lor sunt sârbizate în toate actele oficiale. 

 

 

S.O.S. Românii din Peninsula Balcanică

Memoria, în Europa Centrală, cunoaşte un fenomen care a uimit recent un istoric britanic: capacitatea de a uita, care funcţionează foarte bine atât în ceea ce priveşte trecutul recent (din care prea puţini se arată dornici să recupereze ceea ce e mai dureros, adică activitatea Securităţii şi colaborarea cetăţeanului cu această organizaţie), dar şi trecutul mai îndepărtat (din care, cu puţine excepţii lăudabile, istoricii reţin, de regulă, tot obişnuitele generalităţi). În cazul României, această capacitate de a uita este dublată, de prea multă vreme, de tendinţa de a lăsa deoparte celelalte ramuri ale românităţii, cu precădere românitatea sud-dunăreană: aromânii, megleno-românii, istro-românii, românii din Timoc. România se lasă dirijată, de multe ori în mod conştient, de ceea ce un alt istoric, de data aceasta român (Gheorghe Zbuchea) numea inspirat "sindromul Rösler". Ca urmare a denigrărilor venite în secolele XVIII-XIX, care au generat teze anti-româneşti precum celebra teorie imigraţionistă (potrivit căreia românii s-ar fi format ca popor în sudul Dunării, de unde au migrat în nordul fluviului cândva, prin secolul XII, oricum după stabilirea maghiarilor în Transilvania), majoritatea demersurilor istorice, dar şi propagandistice şi, implicit, cele politice şi diplomatice româneşti au insistat şi insistă pe continuitatea nord-dunăreană a românilor, păstrând tăcerea asupra românităţii sud-dunărene. Cu toate acestea, românii balcanici, cei care trăiesc astăzi în absolut toate statele din peninsulă, sunt la fel de autohtoni ca şi cei din nordul Dunării. Ei sunt urmaşii traco-dacilor romanizaţi (înaintea şi în timpul romanizării Daciei), deci au şi un substrat comun cu ceilalţi latini orientali, românii de la nord de Dunăre.

Astăzi, Europa a aflat - înaintea noastră, a românilor, despre drama unui popor, numit prin excelenţă european pentru modul în care a găsit să supravieţuiască, indiferent de vicisitudinile istoriei, cuminte, în cea mai deplină linişte şi moralitate. Conform datelor culese de raportorii Consiliului Europei - pe care nu le negăm, dar asupra cărora atragem atenţia că sunt culese din surse oficiale - toate statele din Peninsula Balcanică au pe cuprinsul lor populaţie românească.

Grecia

Potrivit recensământului din 1951 în Grecia se aflau numai 22736 de vlahi, deşi experţii străini îi apreciau la 120000. Cele mai optimiste cifre de astăzi se referă la existenţa a 1200000 de aromâni în Grecia. Chiar şi ultranaţionalistul cotidian "Eleftheros Typos" vorbea în 1994 despre 500000 de aromâni, pe care îi socotea însă, greci romanizaţi. Prigoana împotriva aromânilor a cunoscut apogeul în anii imediat următori celui de-al doilea război mondial, grecii reproşându-le vlahilor sentimentele pro-româneşti şi pro-italiene manifestate pe parcursul conflictului. Zona munţilor Pindului este socotită matca aromânimii, dar aromânii locuiesc din vechime şi în Tesalia (muntele Olimp era într-o vreme înconjurat de o compactă populaţie românească) şi împrejurul oraşului Salonic (dar de aici aromânii au fost alungaţi în bună parte pentru a se face loc grecilor refugiaţi din Asia Mică după victoria turcilor, la sfârşitul anilor '20).

Un raport publicat în "Greek Monitor of Human and Minority Rights" (vol.1, nr. 3, decembrie 1995) amintea faptul că revendicările aromânilor sunt minimale (dreptul la învăţământ şi biserică în limba maternă), însă la început de mileniu III şi acestea sunt prea mult pentru un stat a cărui Constituţie nu recunoaşte minorităţile naţionale. O mult mai măruntă comunitate românească din Grecia este cea a megleno-românilor, care locuiesc la nord de Salonic, şi al căror dialect este mai apropiat de cel vorbit la nord de Dunăre. Spre deosebire de toţi ceilalţi români sud-dunăreni, megleniţii au fost dintotdeauna o populaţie sedentară, nepracticând păstoritul.

Notă: Aromânii nu au urmărit niciodată crearea unui stat naţional, ci au fost dintotdeauna cetăţeni loiali sub diverse stăpâniri, fiind denumiţi de aceea de un cercetător francez "poporul european prin excelenţă". Însuşi liderul redeşteptării naţionale a grecilor, Constantin Rigas, a fost aromân. Întreaga ideologie naţională a grecilor la începutul secolului al XIX-lea, precum şi literatura modernă grecească îşi are rădăcinile în opera lui Rigas, care de altfel a activat la Bucureşti.

Albania

Potrivit celor mai recente estimări oficiale, aromânii din Albania nu ar fi mai mulţi de 100000, deşi este cunoscut că prea puţini dintre cei 400000 de ortodocşi ai ţării sunt etnici albanezi. Aromânii din Albania sunt concentraţi mai ales în jumătatea sudică a ţării, deşi pot fi găsiţi atât în nord cât şi în Kosovo. În ultima vreme oficialităţile de la Bucureşti au început să manifeste un interes sporit faţă de această minoritate, dovadă fiind iniţiativa trimiterii de trupe de menţinere a păcii în regiunea locuită preponderent de aromâni. Nici în Albania aromânii nu au şcoli în limba maternă şi nici nu beneficiază de vreo recunoaştere a drepturilor lor ca minoritate autohtonă.

Notă: În 1912, o dată cu debutul primului război balcanic, când s-a pus problema împărţirii unor teritorii care aparţineau Imperiului Otoman, România a susţinut pe căi diplomatice înfiinţarea şi recunoaşterea unui stat albanezo-român pe teritoriul ocupat astăzi de Albania. La Bucureşti, cu sprijinul autorităţilor române, se pregătea guvernul viitorului stat, în frunte cu primul preşedinte al Albaniei, Ismail Qemali, cel care avea să proclame independenţa ţării sale în acelaşi an, la 28 octombrie. Deşi creat cu contribuţia decisivă a României, şi a aromânilor din respectivele teritorii, statul albanez nu s-a grăbit să acorde drepturile pe care le meritau concetăţenii lor latini. Nici astăzi nu se grăbeşte.

Macedonia

Constituţia Macedoniei este singura (dintre toate legile fundamentale ale statelor sud-dunărene locuite de aromâni) care recunoaşte dreptul minorităţilor naţionale de a-şi folosi limba maternă. Parlamentul de la Skoplie este singurul organ legislativ în care sunt reprezentaţi aromânii. Cu toate acestea, Consiliul pentru Relaţii Interetnice, înfiinţat în baza articolului 78 din Constituţie, nu a reuşit până acum să fie un organism eficient, Parlamentul respingând majoritatea recomandărilor sale. Televiziunea şi Radioul naţional macedonean au programe în aromână, dar învăţământul în limba maternă este la început. În pofida evidenţei că autorităţile macedonene doresc să sprijine drepturile aromânilor, în problema recunoaşterii comunităţii ortodoxe aromâne din Macedonia ca organizaţie religioasă de sine stătătoare nu a existat înţelegere. Iniţiativa a fost respinsă. Oficial în Macedonia sunt 20000 de aromâni, sursele comunităţii vorbind despre circa 100000.

Notă: La sfârşitul războiului ce a dus la destrămarea Iugoslaviei, România a fost primul stat care a recunoscut - cu condiţia acordării tuturor drepturilor europene pentru aromânii de aici - independenţa Fostei Republici Iugoslave a Macedoniei.

Bulgaria

În Bulgaria trăiesc două comunităţi româneşti distincte: aromânii, în sud (la graniţa cu Grecia şi Macedonia) şi "vlahii" (pe toată lungimea Dunării, compact însă doar în zona Vidinului, în prelungirea regiunii Timoc). Statisticile oficiale arată prezenţa a 1550 de aromâni (la care s-ar adăuga câteva sute de familii în Cadrilater) care au izbutit să se organizeze deşi nu se bucură încă de o recunoaştere culturală sau spirituală. Situaţia vlahilor din Bulgaria este similară celei a românilor timoceni, pentru care singura "scăpare" la ora actuală o reprezintă recepţionarea posturilor româneşti de radio şi tv, care îi ajută să-şi păstreze limba!

Notă: Momentul de maximă glorie şi motiv de mândrie naţională pentru slavii din Bulgaria de azi îl reprezintă existenţa Imperiului Vlaho-Bulgar, întemeiat de fraţii români Petru şi Asan, care au ajuns să impună tribut Constantinopolului. Bulgaria şi-a căpătat autonomia în urma războiului ruso-româno-turc, ca reper stând luptele de la Plevna (ca şi în cazul grecilor, militanţii bulgari conduşi de poetul naţionalist Hristo Botev au activat la Bucureşti). Dimensiunile principatului bulgar (înfiinţat în 1878, când şi aromânii au sperat în fondarea unui stat propriu, ca urmare a dezmembrării Imperiului otoman) au fost unul dintre izvoarele războaielor balcanice şi al împărţirii injuste al peninsulei stăpânite până atunci de turci.

Serbia

În Serbia trăiesc, după dorinţa autorităţilor, două categorii de români: românii din Voivodina, recunoscuţi, şi care beneficiază de toate drepturile culturale şi politice (consemnaţi în număr de 40000), şi românii din Timoc (pe care statul sârb îi consideră "grup etnic de origine necunoscută", ca atare, neavând ţară-mamă nu au nevoie de limbă maternă). Denumiţi vlahi de către sârbi, consemnaţi doar câteva mii, când de fapt sunt peste 400 de localităţi locuite compact de aceştia, timocenii se luptă pentru supravieţuire afirmând cu încăpăţânare că sunt "rumâni". Nu au parte de învăţământ în limba română, nici de slujbe la biserică în limba română.

Notă: În 1915, când România a început negocierile pentru intrarea în război, solicitarea guvernului de la Bucureşti prevedea trasarea unei graniţe care să includă teritoriile locuite de români de peste Dunăre, actualul Banat sârbesc şi Valea Timocului (care au trimis reprezentanţi aleşi la Marea Adunare Naţională de la Alba Iulia). Serbia, ocupată în acel moment de Austro-Ungaria şi, deci, inexistentă ca stat, a căpătat totuşi la Paris, după terminarea războiului, teritorii aparţinând spaţiului etnic românesc la cererea marilor puteri pe considerentul că şi România urma să aibă o minoritate sârbă în zona Timiş-Torontal.

Croaţia

Comunitatea românească din Croaţia, aşa-numiţii istro-români, nu mai numară astăzi decât circa 1500 de persoane. Dialectul vorbit de aceştia a fost înregistrat în "Cartea Roşie a Limbilor pe cale de dispariţie" editată de UNESCO. Cu toate acestea, unii cercetători au descoperit în zona locuită compact de istro-români (peninsula Istria) copii vorbind în dialect, aşa că există speranţe că istro-româna va supravieţui. Nu există învăţământ, nici biserică, nici presă sau cultură în istro-română (cu excepţia unei reviste editate în Italia). Istro-românii nu sunt recunoscuţi de Constituţia croată drept minoritate, ca atare nu au nici un fel de drepturi. De menţionat că sunt de religie catolică.

Notă: În 1329 a fost menţionat în Istria un lider vlah pe nume Radul, într-o perioadă în care croaţii, sosiţi de câteva secole de pe teritoriul actualei Slovacii, se bucurau de o largă autonomie în interiorul regatului maghiar.

 

 

Întâlnirea românilor de pretutindeni. Între sărbătoare şi tristeţe

După cum s-a mai anunţat în ziarul nostru, la Timişoara a avut loc recent ediţia a X-a a Congresului Internaţional "Identitatea culturală a tuturor românilor", cu tema "Identificarea românilor de peste hotare prin recensăminte neoficiale". Congresul a fost organizat de Asociaţia "Astra Română" pentru Banat-Porţile de Fier şi românii de pretutindeni. Fiecare simpozion sau congres al asociaţiei, din 1992 până în prezent, a fost subvenţionat de Guvernul României în calitate de "coorganizator", cu excepţia anului 2000.

O tragedie românească

Chestiunea esenţială este că românii din Peninsula Balcanică şi cei de peste Prut se află într-un moment de răscruce şi, dacă Ţara-Mamă nu depune un efort conjugat cu toţi cei care se ocupă de românii de peste hotare, aceştia vor dispărea în două-trei generaţii. Mai dureros este că tinerii nu mai vorbesc româneşte.

Scopul declarat al "Astrei" este să ţină legătura cu toate organizaţiile pe care le au românii de peste hotare. Într-o informare către Vasile Doru Ionescu, secretar de stat la Departamentul Românilor de Pretutindeni, "Astra" de la Timişoara atrage atenţia că "Situaţia românilor balcanici este mai rea decât cea a românilor din Basarabia, Bucovina, Transnistria etc. (...) Din 1999, după ce a încetat războiul NATO cu Serbia, situaţia românilor din Timoc şi Banat s-a înrăutăţit, în loc să se îmbunătăţească. De doi ani nu apar ziarele "Vorba Noastră" (Timoc - Serbia), "Cuvântul românesc" (Novi Sad) la românii din Banatul sârbesc, pe când ziarul "Timpul", de la Vidin, apare când şi când, iar la aromâni nu există semne că ar fi sprijiniţi să le apară ziarele sau revistele. Aromânii din Macedonia-Scopia se plâng că ei nici nu sunt luaţi în seamă. (...)

Aşa se şi explică faptul că aceste grupuri de români răsfirate prin Balcani, în Pind, Bosnia, Croaţia, Istria etc. pot fi socotite ca aproape pierdute. (...) Deşi intervenţia este tardivă în anumite zone, chestiunea românilor balcanici ar putea fi revitalizată, în primul rând dacă ar exista o voinţă politică conştientă şi permanentă în cadrul partidelor din România şi a guvernanţilor de la Bucureşti. De două secole şi jumătate, conştiinţa naţională a românilor timoceni şi cea a aromânilor din Macedonia este atrofiată şi adormită, iar eforturile administraţiei de la Bucureşti, precum şi ale unor organizaţii din ţară până în prezent n-au avut un efect moral, politic şi juridic, care să-i convingă că ţara lor mumă, România, este cointeresată de această chestiune, că nu sunt singuri şi că România şi Guvernul sunt garanţia salvării lor de la pieire. Tragedia este atât de mare încât nu ne-o putem imagina".

Veniţi să vedeţi cum moare o limbă!

Trebuie să recunoaştem că noi, românii, suntem un neam dezbinat. Cum a fost posibil ca în Evul Mediu să existe trei ţări române şi cum se poate ca astăzi să existe două, nu una? Nu a fost destul că mulţi basarabeni se consideră încă "moldoveni" care vorbesc "moldovenească", dar la Iaşi s-a înfiinţat, colac peste pupăză, "Partidul Moldovenilor". De câţiva ani, un grup de aromâni, deocamdată restrâns, proclamă sus şi tare că această ramură nu este româneasca, ci un popor aparte! Degeaba acuzăm Guvernul Serbiei că îi consideră pe timoceni "vlahi", şi nu români, fiindcă ei chiar aşa îşi spun. În Maramureşul de peste Tisa există trei asociaţii româneşti, nu una! La Cernăuţi, unii intelectuali români nici nu se mai salută între ei!

În ultimii ani, din pricina acestor confuzii şi dezordini, unii lideri ai românilor din Balcani nici nu au mai venit la întâlnirile organizate de "Astra" de la Timişoara; dar nici Departamentul românilor de peste hotare, nici preşedinţia nu a trimis vreun reprezentant!

Ar mai fi o problemă, cu dus-întors: cei mai mulţi români balcanici vorbesc un idiom arhaic, asemănător cu cel al cronicarilor, de altfel foarte frumos. De obicei, în Ţara-Mamă li se vorbeşte într-o limbă sclifosită, "savantă", care-i derutează. Din această pricină, unii dintre ei s-ar putea întoarce în locurile lor de baştină cu convingerea că n-au înţeles mai nimic, că în România nu se vorbeşte o limbă românească şi că sârbii, bulgarii şi alţii, când le spun că nu sunt români, au dreptate. Dovadă este limba folosită în presa scrisă şi audiovizuală de aici, din care ei înţeleg doar o mică parte. Dar aceasta este o problemă de care ne lovim şi noi, cei care trăim chiar în "Ţara-Mumă".

Prin 1992, al doilea simpozion al "Astrei Române" a fost onorat cu prezenţa unei înalte personalităţi politice de la Bucureşti, căreia românii timoceni din Serbia i-au spus: "Domnule, lăsaţi teoriile, veniţi la noi să vedeţi cum moare o limbă!"

Albanezii au venit în Balcani din... Arabia

Cu fler politic, măcar cu acest prilej, sârbii şi-au trimis la Timişoara un reprezentant, Dragoliub Jivković, deputat din partea Partidului Democrat Creştin în Parlamentul de la Novi Sad (Voivodina). Ţi-e mai mare dragul să vorbeşti cu domnia-sa despre drepturile românilor şi ale altor minorităţi naţionale din această provincie autonomă a Serbiei! Domnul deputat ne-a vorbit despre greutăţile pe care le întâmpină sârbii democraţi din Voivodina în lupta pentru orientarea europeană a Serbiei, întrucât Parlamentul local este încă dominat de socialişti şi radicali. Legile se schimbă foarte încet. Ne-a spus că Voivodina este cea mai bogată regiune a Serbiei, graţie petrochimiei şi agriculturii. Are 2500000 de locuitori, iar structura etnică ar fi aceasta: 1500000 de sârbi, 400000 de unguri, iar restul alte naţionalităţi. Românii ar fi, după ultimul recensământ, 38000.

L-am întrebat cum de e posibil ca acelaşi popor să fie împărţit de guvernul iugoslav în două: români şi "vlahi". Ca să explice această ciudăţenie, domnul deputat a început să depene istoria propriului popor, împărţit astăzi în sârbi, muntenegreni, musulmani şi... albanezi. În proporţie de 30%, musulmanii albanezi ar fi de origine... sârbă. "Albanezii s-or fi declarând ei iliri, dar, după Academia Sârbă, nu există nici o dovadă în favoarea acestei continuităţi. Şi Croaţia şi-a propus într-o vreme să se numească Iliria! Albanezii provin din Carpaţi sau din ţările... arabe. Limba şi cultura lor nu au nici o legătură cu ale celorlalte popoare din Europa. Albaneza literară abia se formează şi n-are nici o legătură cu limba ilirilor. Albanezii sunt sprijiniţi de musulmani. Bin Laden este produsul americanilor şi a colaborat cu Alia Izetbegovici. Doar patru popoare pot rezolva problemele din Balcani: românii, sârbii, bulgarii şi grecii. Dacă între acestea ar fi relaţii mai strânse, Balcanii ar deveni cea mai sigură parte a Europei. Românii, sârbii şi grecii nu au luptat niciodată între ei".

Interesante idei, unele chiar fantastice, mai ales aceea cu albanezii din Arabia, dar nu erau în chestie. Cum e cu românii din Timoc? De ce sârbii le zic "vlahi", şi nu români, ca în Voivodina? "Nu prea cunosc situaţia de acolo". Aha! Domnul Jivković revine la problema unei populaţii dinspre graniţa cu Albania, goranţii, care se declară când sârbi, când albanezi. "Aceasta e şi problema Muntenegrului". Aşadar, cunoaşte situaţia dinspre Albania, deşi Timocul e mult mai aproape de Voivodina. Iată de ce a bătut domnul deputat drumul până la Timişoara!

Fiecare neam cu problemele lui. Merită consemnată şi această frază a dlui Jivković: "Poporul care îşi părăseşte tradiţiile de obicei rătăceşte în lume".

De ce nu vlahi?

Discuţiile între românii din ţară şi cei "de pretutindeni" au fost foarte aprinse. Se părea că fiecare are dreptate, dar consensul nu se ivea nicicum. Toţi basarabenii şi bucovinenii prezenţi la simpozion şi-au declarat apartenenţa la neamul românesc. Propunerea pe care au înaintat-o unii dintre ei a fost ca Guvernul României să denunţe energic pactul Ribbentrop-Molotov la toate forurile internaţionale competente. Teoretic, după această denunţare, Basarabia ar reveni firesc la Patria-Mamă!

Între timp, Guvernul ucrainean impune în regiunile Odessa (sudul Basarabiei) şi Cernăuţi (nordul Bucovinei) limba "moldovenească" în învăţământ. E greu de ghicit de ce încearcă ucrainenii să-i împartă pe români în două grupuri etnice? Ce-ar fi să-i împărţim şi noi pe ucrainenii din România în huţuli, maloruşi şi... ucraineni?

Am reţinut două versuri ale poetului transnistrean Ion Diordiev, prezent la simpozion: "Cântăm Deşteaptă-te, române,/ Şi se trezesc din somn străinii".

Aromânul Nicolae Pipa, din Corcea - Albania, doreşte înfiinţarea unui liceu românesc acolo, cu sprijinul Guvernului nostru.

Mai complicată e situaţia românilor de pe Valea Timocului, în aşteptarea recensământului ce se va organiza în curând în Iugoslavia. Dr. Viorel Luca (din Banatul sârbesc), preşedintele Uniunii Democrate a Românilor din Iugoslavia, susţine denumirea de români, nu vlahi; totuşi, spune domnia-sa, date fiind împrejurările vitrege, dacă timocenii vor să-şi spună "vlahi" nu români nu e chiar aşa de rău, fiindcă minoritatea ar putea fi salvată pentru vremuri mai bune, când va fi posibil să se autoconvingă de apartenenţa la poporul român.

Punctul de vedere al "vlahului" Boian Bărbuţă, din Serbia, este că "dacă ne declarăm vlaşi, lumea nu zice nimic, dar, dacă ne declarăm români, atunci sunt probleme din partea autorităţilor sârbe". "Noi suntem un fenomen, pentru că am păstrat acolo limba română". Un tânăr extraordinar acest Boian! 

Şi-a tras, în satul natal, o sârmă între doi copaci, din care se mai desprinde o sârmă, ce intră pe fereastra casei, înfiinţând astfel primul şi singurul "studio de radio românesc" de pe Valea Timocului. Dumnezeu ştie dacă-l mai ascultă cineva în afara consătenilor lui. Măcar lui Boian ar trebui să-i acorde fonduri Guvernul român. Tânărul e pasionat de tradiţiile româneşti, de acolo şi din ţară, "moştenite de la daci". Nu-l sponsorizează nimeni. Dacă ar avea bani, ar înregistra toate obiceiurile din locul natal, pe care le-ar trimite în România, ca să se ştie că "în Valea Timocului, cândva, au trăit şi românii". Pesimism eroic!

Un alt tânăr "vlah", anonim, a spus-o limpede: "Am fost pe teren. Românii de acolo nu au conştiinţa naţională, fiindcă nu au fost educaţi, neavând nici şcoli şi nici biserici în limba română. Ei ştiu doar că nu sunt sârbi. Dacă le spui că sunt români, te întreabă: "Ce legătură avem noi cu România?" Dacă nu se declară vlahi la recensământ, vor fi pierduţi. Din teama, unii se vor declara chiar sârbi".

Recensământul din Iugoslavia va avea loc în luna aprilie anul viitor. Din unele discuţii, un observator lucid ar fi putut ajunge la strania concluzie că participanţii la simpozion ar dori să-i convingă pe sârbi să-i convingă pe "vlahi" că sunt români!

Am consemnat şi reproşul "vlahilor" către românii din Voivodina, care sunt recunoscuţi ca minoritate naţională, că nu le-au sărit niciodată în ajutor. Cristea Sandu Timoc, preşedinte executiv de onoare al românilor din Timoc - Serbia, a propus ca românii din ţările balcanice să facă propriile recensăminte, pentru a se şti măcar cum stăm, în pofida rezultatelor oficiale. Dar cine-i va plăti pe eventualii recenzenţi?

La întâlnirea românilor de pretutindeni a participat şi Eugen Popescu, reprezentant al Ministerului Informaţiilor. Domnia-sa a prezentat mai multe variante propuse de românii din Serbia pentru a fi recunoscuţi după viitorul recensământ, ale echivalenţei român-vlah. E. Popescu a declarat că Guvernul României aşteaptă ca românii din Serbia să se pună de acord şi abia după aceea va înainta propria propunere către Guvernul Iugoslaviei.

La urma urmelor, până ce vor fi convinşi că sunt români, de ce să nu se declară timocenii vlahi? În Evul Mediu, mai ales în documentele slavone, Ţara Românească s-a numit şi Vlahia, cu varianta Valahia. Sârbii, popor de cultură slavonă, ştiu prea bine că vlah înseamnă român, dar, din motive politice, nu vor să recunoască. Nu e departe vremea când, tot din motive politice, vor fi nevoiţi să recunoască această realitate.

 

Cântecele salvează neamul

Preşedintele "Astrei Române" este conf. univ. dr. Gheorghe Ciuhandu, primarul Timişoarei, iar vicepreşedinte, dr. Nicolae Corneanu, mitropolitul Banatului. Din conducerea "Astrei" face parte şi Augusta Anca, rector al Universităţii Tibiscus din Timişoara, important organizator şi sponsor al întâlnirii. Fiind şi proprietară a Fundaţiei şi Editurii Augusta, Augusta Anca a editat numeroase cărţi pentru românii din jurul României. Recunoscători, basarabenii numesc editura respectivă, mai în glumă, mai în serios, "Editura de Stat a Republicii Moldova".

Întâlnirea românilor de pretutindeni a avut şi momente mai relaxante, între care cântece şi dansuri populare ale conaţionalilor noştri de peste graniţă, îmbrăcaţi în foarte frumoase costume tradiţionale, de o mare varietate. Aceasta este Eterna şi fascinanta Românie, nu palavrele editate de un Guvern pe cât de zgârcit, pe atât de stânjenit că în afara Patriei-Mame continuă să trăiască milioane de români!

 

Despre românii din R.F. Iugoslavia cu referire specială la chestiunea timoceană

Studiu realizat de Grupul de Cercetare - Documentare 

pentru "Românii de Pretutindeni" 

http://www.timoc.go.ro/raport1.htm


Românii din Timoc. Prezenţa românească pe aceste meleaguri este atestată din cele mai vechi timpuri de numeroase izvoare istorice, datele oficiale coroborate cu cercetările statistice româneşti sau străine constituind probe indubitabile în faţa celor care încearcă să denatureze adevărul istoric. Pentru o analiză realistă, prezentăm în anexă statistici oficiale sau făcute în paralel de români, din diverse perioade.

Mai multe surse menţionează Şcoala şi Biserica în Sudul Dunării ca fiind un pilon de bază în menţinerea românismului. La fel ca în alte zone, Şcoala a fost organizată pe lângă Biserică.

"Cu ajutorul sătenilor s-au ridicat locaşuri sfinte în multe sate. Turcii care stăpâneau pe români şi ceilalţi creştini din Balcani, au dat încetul cu încetul, deplina libertate spirituală creştinilor. Acolo unde au fost biserici, oamenii cu dor de învăţătură şi-au dat copii la învăţătură. Preoţii în tinda bisericii i-au învăţat la început a citi şi apoi a scrie româneşte. Din aceştia localnicii spun că au ieşit dascăli. "Aceştia strângeau copii din sate care le plăteau până la "20 de poli" pe an. Pentru că turcii s-au arătat dintru început ostili şcoalei, băştinaşii povestesc că din moşi-strămoşi se spune "că dascalii îi învăţau carte pe copii în argele, până s-au îmblânzit cu bani şi i-au lasat în căşi".

Majoritatea surselor menţionează că "sub stăpânirea Imperiului Otoman…viaţa bisericească a fost mai dezvoltată decât şcoala.(…)".

În Biblioteca Naţională de la Belgrad se găsesc cărţi din secolul XVII şi XVIII, adunate de sârbi de la românii dintre Morava şi Timoc. Unii învăţaţi sârbi cred că ele au fost aduse pentru propaganda românească, iar alţii neagă acest fapt.

Sub stăpânirea Cneazului Miloş, la început românii au avut deplina libertate culturală.(…) Dacă trecem la românii din dreapta Timocului (n.n. - azi Bulgaria), ei s-au bucurat de aceleaşi drepturi ca toţi credincioşii balcanici.(…) Turcii i-au lăsat să-şi facă biserici.(…) Cărţile le aduceau din Ţara Românească. Ele erau scrise româneşte dar cu alfabet chirilic.

După 1832, când devine autonomă, Biserica Sârbă începe o schimbare de tactică atunci când e vorba de biserica românească. Ponderea clerului roman în satele româneşti scade şi în scurt timp avem de-a face cu un cler îmbătrânit, cei tineri fiind trimişi în sate sârbeşti.

De la 1833 în Serbia sunt înfiinţate şcoli de stat, astfel că limba română cu greu va mai fi tolerată în instrucţia şcolară, dascalii care-şi vor asuma acest risc (fiindcă devine riscant) rămânând din ce în ce mai puţini.

Deşi românii n-au avut decât şcoli private, (…) sârbii recunosc că românii din Serbia ştiu să scrie şi să citească româneşte. În fruntea lor sta Tihomir Georgevici, un mare savant sârb. Iată textul din cartea sa "Iz Serbie Cneaza Milosa" - "în timpul domniei Cneazului Miloş au fost în Serbia şi cunoscători de carte românească. La 10 ianuarie 1837, scrie primaria comunei Techia (lângă Orşova), în limba românească Cneazului Miloş şi-l roagă să-i ajute să zidească biserica"

În 1836 se deschide la Belgrad un seminar "Cliricalna Scola", ai căror absolvenţi vor ocupa locul preoţilor români şi limba slavonă devine limba de cult introdusă la românii dintre Morava şi munţii sârbeşti (la aşa-numiţii ungureni). În răsăritul Serbiei (Craina), în Biserică, limba română încă se va mai menţine. 

În partea aceasta pe Valea Timocului, erau încă preoţi care nu ştiau sârbeşte şi încă tineri. Spre exemplu, la Bolievaţ (oraşel românesc de la sud de Zaiecear) se păstrează în biserică registrul de născuţi, cununaţi şi morţi, scrise în limba română de la 1837. 

"Pe la 1870 fiind mitropolit la Vidin, Antim încearcă să dea o primă lovitură bisericii româneşti, cerând preoţilor români să facă serviciul divin în limba slavonă. Dar lovitura n-a reuşit. Căci în toate comunele erau preoţi cu suflete mari româneşti, care s-au făcut că n-aud."

După Primul Război Mondial situaţia românilor din Balcani - în principal din Regatul Serbiei, în loc să devină mai bună, în ciuda eforturilor comunitare prin reprezentanţi ca dr.Atanasie Popovici, se înrăutăţeşte. La masa tratativelor Congresului de Pace de la Paris, în 1919, a fost depus un Memoriu întocmit de preşedintele Comitetului Naţional Roman, dr. Atanasie Popovici. În memoriu se face un scurt istoric al populaţiei băştinaşe româneşti şi al ţinuturilor, susţinut inclusiv cu date din istoriografia sârbă, statistici oficiale şi argumente logice. Analiştii aveau să constate că pe "Românii nordici" din Balcani "naţionalismul exagerat la cele două popoare (sârb şi bulgar), (...), nu i-a socotit ca o minoritate etnică, de unde calvarul amorţirii definitive a culturii româneşti. 

În perioada interbelică şcoli sau biserici româneşti în Timoc nu mai existau


"În Iugoslavia (de la Morava la Timoc) cei peste 400000 români n-au azi nici măcar o bisericuţă ori o şcoală cât de modestă românească. Departe de noi gândul de a-i critica pe prietenii noştri milenari. Poporul prieten ştie că are mulţi români între Morava şi Timoc şi că va trebui să-i ajute ca pe nişte prieteni, dându-le libertatea spirituală în limba maternă".

O statistică a moştenirii Imperiului Otoman difuzată în 1942 de Ion Cutoveanu, în română şi germană, poate fi comparată cu situaţia din 2001, conform datelor culese din teren, diagrama arătând astfel:

 

	Nr. crt.
	Statul
	Moştenire de la Imperiul Otoman (1913)

Şcoli Biserici
	Situaţia din 

1942

Şcoli Biserici
	Situaţia din 2001

Şcoli Biserici

	1.
	Serbia
	31 10
	0 0
	0* 0

	2.
	Bulgaria
	3 1
	3 3
	1 1

	3.
	Grecia
	46 20
	37 13
	0 0

	4.
	Albania
	18 6
	5 5
	2** 1***

	
	Total
	98 37
	45 21
	3 2


 

* La Serbia nu sunt incluse şi şcolile din Banatul iugoslav/Voievodina
** Şcolile din Albania sunt particulare, deschise după 1990
*** Biserica de la Corcea (Albania) este sprijinită de Statul Roman dar nu se află sub jurisdicţia Patriarhiei Române

 

Despre situaţia din Banatul iugoslav (inclus în Provincia Autonomă Voievodina)

În ceea ce priveşte situaţia din Banat, după stabilirea frontierei, aici şcolile primare au rămas neprotejate ceea ce a determinat reacţia critică, îndreptăţită, a comunităţii româneşti din această zonă. Convenţia relativă la reglementarea şcolilor minoritare din Banat dintre Regatul României şi Regatul Iugoslaviei s-a încheiat abia în 1933 iar aplicarea ei a început abia în 1935. "Şcolile primare româneşti din Banatul iugoslav, precum şi scolile primare sârbo-croate din Banatul românesc, vor fi şcoli publice de stat, conform cu legile şi regulamentele în vigoare în Regatul Iugoslaviei, respective în Regatul României" (art.1).

Convenţia statuează că în şcolile respective limba de predare este limba română iar învăţătorii trebuie să aibă cetăţenie iugoslavă, în absenţa acestora putând fi angajaţi învăţători contractuali din România (art.6). Predarea religiei se va face în limba română de către preoţi, desemnaţi de autoritatea de stat la propunerea celei bisericeşti în conformitate cu programele aprobate. Este permis de asemenea dreptul românilor de a înfiinţa "pe spesele lor şcoli minoritare private de învăţământ primar. Învăţământul în aceste şcoli se va face în limba maternă a elevilor. Aceste şcoli vor fi sub controlul direct al statului şi vor avea dreptul la publicitate" (art.12).

Aplicarea Convenţiei a fost împiedicată, consemnându-se de-a lungul timpului o serie de obstacole de la diverse niveluri administrative. Cu toate acestea, Convenţia în perioada interbelică a reuşit să prezerve de o manieră satisfacătoare dreptul la educaţia în limba maternă, dar numai în Banat. Din nefericire, despre Timoc...nimic. 

După al doilea război mondial în Banatul iugoslav apar din nou mari dificultăţi. Prin efectul Legii cu privire la prelungirea învăţământului primar din 1945 au intrat în vigoare noi planuri de învăţământ şi programe şcolare. În primul plan elaborat de Ministerul federal de instrucţie din Iugoslavia Federativă Democrată ca şi în următoarele numărul orelor de limbă română este treptat redus şi de asemenea se reduce continuu numărul de şcoli şi clase cu limbă română şi apar dificultăţi în conceperea, editarea şi difuzarea literaturii didactice în limba maternă/română. 

Situaţia românilor din RF Iugoslavia după 1989

După 1989 situaţia românilor timoceni continuă să rămână neschimbată, deci gravă. Organizarea Mişcarii Vlahilor din RFI în 1991, denumită apoi Mişcarea Românilor/Vlahilor din RFI din 1995, a constituit un pas important în apărarea identităţii naţionale potrivit documentelor internaţionale din domeniul drepturilor omului. În anul 1999, în cadrul Congresului de la Slatina (Bor), Mişcarea Vlahilor din Iugoslavia s-a reorganizat sub numele de Mişcarea Democratică a Românilor din Serbia de Răsărit. Cu acelaşi prilej a fost constituită Coaliţia Românilor din RF Iugoslavia, prin Înţelegerea încheiată între MDRS şi CRI - Comunitatea Românilor din Iugoslavia cu sediul central la Vârşeţ. 

Constituirea Coaliţiei (coaliţie deschisă şi altor formaţiuni româneşti care se vor afirma) a fost salutată de autorităţile române ca fiind un pas important în realizarea drepturilor legitime ale românilor din statul vecin; ea a ridicat chestiunile în cauză în faţa autorităţilor sârbe.

Congresul, ca reprezentanţă legitimă a românilor din Timoc a solicitat autorităţilor posibilitatea de a-şi realiza dreptul la educaţie în limba maternă şi la libertatea religioasă. Guvernul României a acceptat Coaliţia ca partener unic de dialog şi acţiune în favoarea menţinerii şi afirmării identităţii etnice, lingvistice, culturale şi religioase. Congresul a mandatat conducerea executivă să stabilescă alianţe cu acele formaţiuni sau grupuri de partide care susţin şi drepturile minorităţilor naţionale, ale minorităţii române în speţă. A fost avansată ulterior chiar posibilitatea desemnării unui candidat propriu al MDRS sau al Coaliţiei - la Preşedinţia Serbiei.

În loc de concluzii

După alegerile ce au urmat evenimentelor de la Belgrad din 2000, Ion Cizmaş, preşedintele CRI (din Banatul iugoslav), a devenit deputat în Parlamentul de la Belgrad, dar nu ca reprezentant al minorităţii româneşti - aşa cum în România se întâmplă cu reprezentantul minorităţii sârbe. Evenimentele care s-au produs în RFI în anul 2000 au redeschis calea dialogului interguvernamental dintre Bucureşti şi Belgrad, a cooperării în problematica minorităţilor naţionale, în principal a minorităţii române din RFI şi a minorităţii sârbe din România. Ca membru al ONU, RF Iugoslavia trebuie să respecte prevederile Pactului internaţional cu privire la drepturile economice sociale şi culturale precum şi ale Pactului internaţional cu privire la drepturile civile şi politice. RF Iugoslavia a devenit, recent, membră a Consiliului Europei. În acestă calitate s-a angajat să asigure protecţia drepturilor omului şi va adopta Convenţia europeană pentru apărarea drepturilor omului, Convenţia-cadru pentru protecţia minorităţilor naţionale precum şi alte documente europene. Este foarte important ca şi românii din Timoc să fie recunoscuţi ca minoritate naţională română (şi nu ca grup etnic de origine necunoscută sau ca minoritate vlahă) dar mai ales să aibă exerciţiul drepturilor fundamentale la educaţie în limba maternă şi la libertatea conştiinţei - sau cum spun ei înşişi "dreptul la Şcoală şi la Biserică în limba strămoşească, româna" ("Declaraţia de la Slatina" - 1999). Este foarte importantă garantarea prin lege a educaţiei pentru minorităţile naţionale iar în actele subsecvente, ale Guvernului şi ale autorităţilor publice subordonate, în nomenclatorul învăţământului menţionarea expresă a studiului limbii materne române în şcoli minoritare româneşti din Timoc şi din alte zone.

De asemenea, limba română trebuie să redevină în satele româneşti limba de cult, iar Episcopia Bisericii Ortodoxe Române înfiinţată recent la Vârşeţ să aibă deplină recunoaştere din partea Statului şi să nu fie împiedicată în acţiunea de păstrare a identităţii religioase a Românilor de la sud de Dunăre, locuind între Timoc, Morava şi Homol. Considerăm că după 1989 România a reuşit să rezolve de o manieră adecvată cea mai mare parte a problemelor minorităţilor naţionale şi este normal să aştepte acum acelaşi lucru de la statele învecinate, în cazul minorităţii naţionale române. Statul Român va trebui să arate autorităţilor de la Belgrad că nu agreează disjuncţia artificial creată şi întreţinută între noţiunile român şi vlah care sunt identice, ultima fiind legată de denumirea istorică a acestui spaţiu românesc, Patria-mamă, Valahia. Prin urmare se poate cere ca în statistica oficială şi în textele legale sau în actele administrative şi de gestiune să se producă o necesară actualizare/corelare a denumirii elementului românesc cu denumirea actuală a ţării - România. În chestiunea tinerilor, cetăţeni ai RFI, absolvenţi ai Universităţilor din România este necesar ca partea română să depună diligenţe pe lângă partea sârbă, astfel încât, în temeiul înţelegerilor bilaterale şi al documentelor internaţionale, să fie eliminată orice formă de discriminare pe criterii etnice la "angajarea în muncă" precum şi introducerea standardelor europene în materie de minorităţi naţionale în serviciile publice, administraţie. În Declaraţia Congresului de la Slatina (Bor) din 1999 se arată: "Noi (românii din Timoc) trebuie, ca minoritate română, să fim prezenţi în toate structurile şi organele societăţii. De asemenea, oamenii cu diferite calificări, care, în viitor, concurează pentru angajare în muncă, şi în alte forme de conducere, în zonele cu populaţia noastră, trebuie ca pe lângă actele de calificare profesională să dovedească şi cunoaşterea limbii naţionalităţii noastre. În acest fel s-ar evita situaţii nedorite, pe care le întâlnim în fiecare zi la ghişeele din bănci, poşta, autogări, în magazine, judecătorii dar mai ales în dispensare şi spitale. (...) Toate denumirile localităţilor, firmelor, instituţiilor şi a altor obiective pe teritoriul cu populaţia noastră trebuie scrise bilingv. "De asemenea, acordarea unor sedii adecvate asociaţiilor şi partidelor politice româneşti precum şi restituirea unor imobile aparţinând asociaţiilor şi bisericilor românilor timoceni va da posibilitatea redeschiderii/organizării rapide a unor şcoli primare particulare, a unor cursuri de perfecţionare a cunoştinţelor de limbă română, a unor centre de învăţământ la distanţă, ca forme incipiente de realizare a dreptului la educaţie în limba maternă. 

În cadrul dialogului oficial româno-sârb este interesant de cunoscut poziţia părţii sârbe faţă de aplicabilitatea, în prezent, a Convenţiei referitoare la şcolile primare din Banat întrucât şi în această zonă şcoala românească, acolo unde mai există, se confruntă cu probleme grave. Apreciem că aceste cereri ale minorităţilor româneşti trebuie susţinute.

 

 

Românii din afara ţării. A doua Românie

Valentin Hossu-Longin

www.itcnet.ro/history/archive/mi1998/current8/mi5.htm

 

Când am citit, în 1995, cartea publicistului timişorean Cristea Sandu-Timoc, "Mărturii de la românii uitaţi (9-13 milioane)", nu mi-a venit să cred că lumea românească este atât de mare, celor mai mult de 22 de milioane de locuitori ai României de azi li se adaugă aproximativ o jumătate din populaţia ţării. După un an, avea să apară volumul "Tragedia românilor de peste hotare (9-13 milioane)", al aceluiaşi autor, care spune că l-a scris spre a fi de folos în primul rând politicienilor noştri, mai ales parlamentarilor, dar şi marelui public, deoarece despre aceşti români se ştie prea puţin sau aproape nimic!

Nu cred că aceste cărţi au ajuns sub ochii mai-marilor zilei. Dovezi că nu, sunt destule! Şi asta în situaţia când ţările civilizate, chiar de la începutul acestui secol, au creat, menţinut şi dezvoltat organisme speciale până la nivel de ministere pentru apărarea intereselor şi drepturilor celor din diaspora, adica... împrăştiaţii. În România există câteva asociaţii nonguvernamentale (ex. "Pro Basarabia şi Bucovina", "Astra Română pentru Banat-Porţile de Fier şi romînii de pretutindeni", "Fundaţia Română de Ajutor Umanitar Mihai Viteazul" s.a.), precum şi organisme parlamentare, ministeriale, guvernamentale, prezidenţiale şi ale unor partide; toate acestea însă acţionează fiecare pe cont propriu, neexistând o strategie comună de conjugare a eforturilor pentru a se aduna apele într-o acţiune benefică atât pentru ţară cât şi pentru fiii săi. Încă nu s-a întreprins nimic serios pentru constituirea Departamentului Românilor de Dincolo de Graniţă, însărcinat cu "sprijinirea activităţilor menite să contribuie la păstrarea, cultivarea şi dezvoltarea identităţii etnice, culturale, lingvistice şi religioase a românilor care trăiesc în sfera ţării", precum se specifică în Programul de guvernare 1997-2000 (decembrie 1996).

O anume statistică 

Coroborând mai multe surse documentare, inclusiv Memorandumul Direcţiei Relaţii cu Românii din Afara Graniţelor, din cadrul Ministerului Afacerilor Externe, am ajuns la concluzia că în lume trăiesc peste 12 milioane de români, adică echivalentul a mai mult de jumătate din populaţia României! Pe românii de dincolo îi putem împărţi în două mari grupe: cei din imediata apropiere a actualelor graniţe (cu două subdiviziuni distincte din fostele teritorii ale României Mari şi fraţii noştri din spaţiile etnoistorice sud-dunărene) şi românii de peste mări şi ţări. Cifrele vehiculate au o anumită doză de aproximaţie, datorită faptului că timp de o jumătate de secol nu a existat dorinţa de a afla câţi români sunt în lume, chiar dacă ei se numesc, acolo unde trăiesc, vlahi, aromâni, meglenoromâni, tintari, cutovlahi etc...

Iata-i pe cei din primul eşalon: Republica Moldova 3500000, Transnistria 250000-300000, Ucraina peste 500000, ex-URSS (Siberia şi Caucaz) aproximativ 600000 (mulţi asimilaşi), Serbia aproape 1200000, Bulgaria cifre între 250000 şi 700000, Albania 300000-500000, Grecia şi Macedonia aproape 1300000 (cei din regiunea Pind sunt socotiţi greci latinizaţi), Ungaria 30000-50000 (în perioada ceauşistă, mulţi români din ţara vecină s-au declarat maghiari), Slovacia 10000-15000, ex-Iugoslavia 75000-100000.

A doua grupă o formează diaspora propriu-zisă, numită şi emigraţie sau exil, constituită din mai multe valuri, începând de la sfârşitul secolului trecut şi terminând cu transfugii din lagărul comunist (vânzatori de ţară care n-au mâncat salamul ceauşist). Ei sunt împrăştiaţi în SUA şi Canada 1100000, Germania şi Austria 1000000 (din care o jumătate o formează saşii şi şvabii originari din România, având organizaţii proprii), Franţa 60000-100000, Spania şi Portugalia 3000-5000, Olanda, Belgia şi Luxemburg 5000-6000, Marea Britanie şi ţările Scandinave 15000-25000, Australia şi Noua Zeelandă 45000-80000, America Latină 50000-100000, Africa 30000, Italia 25000, Turcia 30000, alte zone aproape 500000, Israel 400000-450000 (evrei originari din România, plus aproape 100000 de români care muncesc în această ţară).

De reţinut că în timpul prigoanei staliniste din fosta Uniune Sovietică (după 1945), sute de mii de români din Basarabia şi Bucovina de Nord, precum şi numeroşi prizonieri de război români, saşi şi şvabi (circa 150000) au fost duşi în Extremul Orient, dincolo de Cercul Polar, în republicile Asiei Centrale şi Caucaziene. Dintre cei care nu au decedat în Gulag, foarte puţini s-au întors la vetrele lor, cei mai mulţi fiind asimilaţi sau aproape asimilaţi. Cine ştie care-i soarta lor?

Ce facem pentru mărginaşi? 

În faimosul lor internaţionalism, comuniştii români au uitat (!) sau chiar au negat existenţa acestei populaţii de mărimea unei ţări. Doar studenţii de la facultăţile de istorie şi filologie mai învăţau câte ceva despre fraţii noştri din sudul Dunării, când era vorba de formarea limbii şi a poporului român, pomenindu-se de dialectele vorbite în acel spaţiu.

Anul trecut a apărut lucrarea cercetătoarei Adina Berciu-Drăghicescu intitulată semnificativ "Românii din Balcani". Iată două consideraţii ale autoarei: "Românii sudici, la sfârşitul secolului al XVIII-lea, încep o acţiune de trezire a conştiinţei naţionale, sub influenţa propriilor căutari, proces ce va continua în a doua jumătate a secolului al XIX-lea, cu înfiinţarea de şcoli în limba română". Interesul cel mai mare pentru aceşti etnici s-a manifestat în perioada interbelică, Regatul României construind şi subvenţionând zeci de şcoli, licee, biserici şi chiar un institut de învăţământ superior (la Sofia). După anul 1945, aceasta parte a Europei intrând în perioada comunistă, peste soarta comunităţilor româneşti din Peninsula Balcanică s-a aşternut tăcerea şi un dezinteres total". Românii marginaşi au fost uitaţi...

Aşa se explică faptul că procesul de deznaţionalizare a românilor din imediata apropiere a actualelor graniţe este în plină desfăşurare. Excepţie face Republica Moldova unde, chiar dacă moldovenii nu prea au voie să-şi spună români, s-a trecut la alfabetul latin şi a fost... legalizat Eminescu... Românii din Valea Timocului bulgaresc şi sârbesc nici nu sunt recunoscuţi ca minoritate, precum şi cei din Grecia. În nordul Serbiei, în regiunea panonică Voievodina, exista o puternică comunitate de români, încă din anul 1918, când a luat naştere Regatul sârbilor, croaţilor şi slovenilor, prin împărţirea Banatului, cel sârbesc având capitala la Novi Sad. Aici românii au şcoli, biserici, ziare, emisiuni de radio şi televiziune, legături foarte puternice, în special cu judeţele Timiş şi Caraş-Severin. Poate de aceea scriitorul Slavco Almajan şi-a încheiat volumul de eseuri "Metagalaxia minoritară" (Editura Libertatea, Novi Sad, 1996) cu această frază: întrucât s-a arătat că minoritarul român şi-a găsit un echilibru individual şi specific în lumea diversităţii, nu-mi rămâne decât să înţeleg că existenţa sa a devenit mai suportabilă.

Dar nu peste tot şi cu toţi se întâmplă aşa. Chiar dacă sunt recunoscuţi ca minoritari şi au la dispoziţie legi şi tratate (vezi Ucraina, Ungaria, Bulgaria), românii îşi păstrează cu greu etnia, limba, religia şi obiceiurile tradiţionale. Literele legislative sunt scurt ignorate, fie că le anulează anumite acţiuni total antiromâneşti, precum închiderea unor şcoli, arderea tricolorului, devastarea sediilor organizaţiilor sau publicaţiilor româneşti, profanarea cimitirelor etc. Un singur exemplu: prin intermediul Consiliului pentru Problemele Românilor de Pretutindeni, se trimit în Bucovina de Nord, ţinutul Herţei, câteva sute de reviste literare şi de cultură generală, unor asociaţii, societăţi, şcoli şi publicaţii româneşti. Cu câtva timp în urmă, la vama Vadul Siret, partea ucraineană a reţinut revista "Magazin istoric", pentru a-i verifica conţinutul ideologic (!). S-a întocmit un act pe care-l reproducem în traducerea scriitorului Simion Gociu, vicepreşedinte al Asociaţiei ştiinţifico-pedagogice "Aron Pumnul":

"Noi, subsemnaţii, am alcătuit acest proces verbal cu privire la faptul că s-au reţinut 120 reviste Magazin istoric (în limba română), aflate în două colete care au sosit din România pe adresa Asociaţiei "Aron Pumnul" (oraş Cernăuţi), pentru efectuarea unei verificări vizavi de conţinutul ideologic. Pentru confirmare semnăm, Inspector şef al Vămii Vadu Siret - Glineţ M.I., inspector al Vamii Siret - Kalen V.E. şi preşedintele Asociaţiei "Aron Pumnul" - Constantinovici A.V."

Parcă am fi în anii de tristă amintire. Faptul acesta contravine flagrant spiritului în care este conceput Tratatul de prietenie şi colaborare dintre România şi Ucraina, ca şi al Legii cu privire la minorităţile naţionale din Ucraina (1992).

Tocmai de aceea, zonele compact româneşti din ţările limitrofe trebuie susţinute pentru dotarea şcolilor, bibliotecilor, asociaţiilor culturale, bisericilor, cu manuale, cărţi, reviste, costume populare, obiecte de cult, instrumente muzicale, casete audio-video etc. Avem datoria să-i ajutăm în toate domeniile, inclusiv prin acordarea de burse pentru elevi şi studenţi, să studieze în România, să organizăm cât mai multe tabere de vară/iarnă cu învăţători, profesori şi preoţi. Pe de alta parte, la noi s-ar găsi destui misionari dispuşi să plece "dincolo", pentru a reaprinde şi întreţine flacăra Ţării-Mame. 

"Cartea Albă" a diasporei

În "a doua Românie", cum numeşte diaspora tânarul istoric dr. Adrian Pop (lector la Catedra UNESCO de Studii Sud-Est Europene), trăiesc circa 500 de scriitori şi ziarişti români, care scot lunar peste 600 de publicaţii, şi anual, zeci de cărţi, din Serbia în Australia, din SUA în Suedia, din Israel în Franţa, din Germania în Albania, s.a.m.d. Despre fiecare în parte (ziare, volume, personalităţi) s-ar cuveni să vorbim mai mult deoarece jumătatea de secol de comunizare a României i-a îndepărtat de ţară, fiind categorisiţi trădători sau renegaţi. Cel ce propune o "Carte Albă" a diasporei are în vedere că "atunci când nu a fost ignorat sau ridiculizat, în mod deliberat, exilul românesc a fost supus unor manevre insidioase de dezbinare şi infiltrare informativă. Politica păguboasă a regimului comunist faţă de diaspora românească a făcut ca aceasta din urmă să devină extrem de reticentă faţă de orice initiativă - bună, rea - care venea de la Bucureşti".

Despre avatarurile "celei de-a doua Românii" trebuie scris! Desigur, după decembrie '89, ceva-ceva s-a modificat în felul de a fi al românilor de "dincolo", în modul de a privi spre ţară. Prea puţin însă, faţă de cât aşteptau ei să se schimbe lucrurile. Cei peste 12 milioane de români trebuie să ştie că se pot baza pe sprijinul nostru, ei vor putea să ne sară în ajutor, în demersurile noastre diplomatice, economice, politice, social-culturale etc. Patria care-şi uită fiii, spunea un înţelept grec din antichitate, nu-şi merită eternitatea! Este vremea să învăţăm să-i ajutăm pe românii de pretutindeni să-şi păstreze şi să arate lumii valorile poporului din spaţiul carpato-danubiano-pontic, respectând totodată exemplar legile ţărilor în care-şi duc viaţa. Biserica maramureşană, ridicată într-o margine a capitalei Venezuelei, Caracas, în anii 1996-1998, singurul lăcaş ortodox de acest gen din America Latină, este un exemplu semnificativ.

 

Primul simpozion internaţional din nord-estul Serbiei având ca temă "Românii din Balcani" - Definirea şi respectarea drepturilor minorităţilor din Bulgaria, Serbia şi România

Românii-vlahi din Serbia de nord-est (Valea Timocului) cer recunoaşterea ca minoritate naţională

Daniela Soros - Fundaţia Naţională 

pentru Românii de Pretutindeni

www.romanii.ro/NewSite

Asociaţia "Ariadnae Filum" pentru Cultura Vlahilor-Românilor din Serbia, de la Zaicear, Oficiul pentru Drepturile Minorităţilor din Centrul şi Sud-Estul Europei, de la Bucureşti şi Comunitatea Românilor din Bulgaria, de la Vidin, au organizat la 6 aprilie 2002, la Zaicear, Iugoslavia, primul simpozion internaţional cu tema "Românii din Balcani", urmat de o masă rotundă cu tema "Definirea şi respectarea drepturilor minorităţilor din Bulgaria, Serbia şi România în noul context european".

Simpozionul internaţional a fost conceput astfel încât cei mai cunoscuţi oameni de ştiinţă din Bucureşti (Institutul de Istorie Bucureşti), Sofia (Institutul de Istorie al BAN), Belgrad (Institutul de Balcaneologie al SANU, Facultatea de Filosofie), Niş (Facultatea de Filosofie) şi Zaicear (Biblioteca "Svetozar Markovic") care studiază problematica românilor din Balcani din punct de vedere istoric, etnologic şi etnolingvistic, să-şi expună rodul muncii de cercetare în problematica expusă mai sus.

Masa rotundă s-a desfăşurat sub forma unui schimb liber de idei şi experienţe legate de problemele aplicării noii legislaţii referitoare la drepturile minorităţilor naţionale din Serbia şi Bulgaria, despre cum a înţeles România şi aplicat această legislaţie, dar şi despre soluţiile pe care trebuie să le adopte cele două state aflate în discuţie în această direcţie.

La această masă rotundă experţi din Ministerul Informaţiilor Publice din România, din cadrul Departamentului pentru Românii de Pretutindeni, dl. Eugen Popescu, Director General şi dl. Viorel Badea, consilier, au punctat drepturile de care se bucură minorităţile naţionale din România, în special cea sârbă şi cea bulgară, felul în care România a înţeles şi respectă tratatele internaţionale legate de această problematică şi, de asemenea, interesul pe care îl manifestă Guvernul României pentru respectarea drepturilor românilor de pretutindeni, la păstrarea şi cultivarea identităţii culturale şi spirituale, în perfectă concordanţă cu legile statelor din care fac parte ca cetăţeni. Pentru că aceste deziderate să se îndeplinească trebuie ca şi statele, care încă nu au aplicat legislaţia în vigoare, privind minorităţile naţionale, să o facă în spiritul democraţiei şi al Europei unite.

Reprezentantul Ministerului Minorităţilor Naţionale din Serbia, dl. Goran Basic, a arătat progresele, deşi încă foarte mici, pe care ţara sa le-a făcut în materie de recunoaştere a drepturilor şi existenţei minorităţilor naţionale din Serbia, subliniand că vlahii (românii) vor fi singurii responsabili în autodefinirea lor ca minoritate, în urma Recensământului naţional care este încă în desfăşurare. Mai precis dacă se vor declara români sau vlahi. În ambele cazuri aceste minorităţi vor avea reprezentare în Consiliul Naţional al Minorităţilor. Secretarul de stat a arătat de asemenea şi anumite aspecte ale reticenţei populaţiei care nu este pregătită, abia trecută printr-un război de secesiune, să mai îngăduie vreunei minorităţi să o poarte către o atare situaţie. 

În acest context reprezentantul guvernului român, cât şi reprezentantul Ambasadei Române la Belgrad, dl. Petre Sofronie au subliniat clar faptul că România, se vrea un factor de stabilitate în zonă, subliniind neamestecul în treburile interne ale statelor vecine. Asta nu înseamnă însă că îi este indiferent cum sunt trataţi cetăţenii sârbi de etnie română, atâta timp cât pe teritoriul României, cetăţenii români de origine sârbă sunt sprijiniţi chiar de Stat, prin alocarea unui buget anual, pentru organizaţiile şi asociaţiile acestei comunităţi. De asemenea, membrii acesteia pot studia în limba maternă de la grădiniţă până la universitate, iar la Universitatea din Timişoara există o secţie care formează pedagogi şi institutori de limbă sârbă pentru comunitate. În România există mai multe biserici cu preoţi care slujesc sfânta liturghie în limba sârbă pe când în Serbia şi anume la Zaicear, în unica biserică ortodoxă preotul slujeşte în sârba veche pe care nici cetăţenii sârbi nu o mai înţeleg. 

Trebuie spus că românii din Voievodina, cum a subliniat şi reprezentantul guvernului sârb, se bucură de drepturi, de o recunoaştere oficială, având chiar şi reprezentare în funcţii de conducere locale. Reprezentantul Comitetului Helsinki pentru Drepturile Omului, dl. Pavel Domoni a făcut o trecere în revistă a problemelor cu care se confruntă comunitatea românilor-vlahilor din Serbia de Nord-Est, subliniind faptul că Guvernul Serbiei are încă foarte multe de făcut în materie de drepturi elementare acordate acestor cetăţeni. 

Preşedintele Asociaţiei "Ariadnae Filum", dl. Slavoliub Gatovici, a subliniat la rândul lui importanţa recensământului şi mai ales faptul că populaţia de origine română se percepe şi vlahă şi română din lipsă de informaţie şi din cauza procesului îndelungat de deznaţionalizare la care au fost supuşi de-a lungul secolelor. Reprezentanţii comunităţii au mers pe teren cu câteva luni de zile înainte de acest recensământ să observe gradul de conştientizare al concetăţenilor de aceeaşi etnie, vis-a-vis de sintagma vlah-român. A fost lansat cu această ocazie şi un slogan "Într-o Serbie democratică nu-ţi fie frică să te declari vlah-roman!" în ideea că, dacă după acest recensământ vor exista două comunităţi distincte, care vorbesc aceeaşi limbă (!), nu vor întruni o reprezentare suficientă în Consiliul Naţional al Minorităţilor. Istoricii prezenţi la manifestare au arătat faptul că numele de vlah este o denumire cu caracter politic, limba vlahă neexistând. "Este ca şi cum noi îi denumim pe locuitorii din Germania nemţi iar ei îşi spun deutch. Vlah este un termen peiorativ aşa cum am spune de unguri că sunt bosgori. Dar limba bosgorită există? Vlah = român!" a concluzionat doctorul în istorie Mircea Dogaru. 

Prof. Univ. Gheoghe Zbuchea a lansat cu ocazia acestui simpozion, cartea "Romanii din Timoc" o scurtă istorie a acestora, carte care a fost tradusă şi în limba sârbă pentru a putea fi citită, din cauză că singura formă de identitate care s-a pastrat fiind limba vorbită.

La această manifestare, deşi au fost invitaţi, membrii Guvernului bulgar nu au participat, deci problema românilor din Bulgaria nu a putut fi pusă în discuţie decât sub formă de referate ştiinţifice prezentate de istoricii bulgari, care recunosc existenţa comunităţii româneşti de la sud de Dunăre şi a comunităţii aromanilor din sudul Bulgariei pe care îi consideră ca două entităţi distincte. Istoricii bulgari au prezentat comunitatea cetăţenilor bulgari de origine română aflaţi la sud de Dunăre, în acelaşi spirit pe care îl susţine şi statul bulgar şi anume că aceştia ar fi rezultatul migrării permanente, a faptului că Dunărea nu a constituit niciodată o barieră şi nicicum a unei perenităţi a românităţii în acea zonă. Singurii pe care ar fi tentaţi să-i recunoască ca minoritate, ar fi aromânii care după părerea lor ar fi altceva decât români. 

La lucrările acestui simpozion au participat şi alte organizaţii neguvernamentale din Serbia şi România în calitate de invitaţi. Colaborarea între ONG-uri, partidele politice şi instituţii ale statelor, atât în Voevodina şi în Nord-Estul Sebiei, cât şi între acestea cu ONG-urile din România şi Bulgaria, va fi principala preocupare a asociaţiilor din Timoc şi nu numai. Acest simpozion a fost ca un prim pas către o colaborare intra- şi extra-comunitară, precum şi un pas important pentru comunicarea cu autorităţile centrale, locale şi regionale.

 

  

 

	Drama românilor din jurul României

Viorel Patrichi - Lumea Magazin nr.1/2002

Interviu cu Augusta Anca

 

	Uniunea Scriitorilor a gândit o ripostă contra celor care mai vor încă să îngrădească limba română în Republica Moldova?

Nu. Este foarte greu să ducem cărţi româneşti în Transnistria. Cartea românească este arsă. Rusia finanţează masiv această propagandă. Ceea ce face Rusia în Transnistria, în Cecenia este un adevărat terorism de stat. Îşi maschează acţiunile imperiale prin asocierea cu Statele Unite. E grav că americanii par să nu înţeleagă acest adevăr. Ruşii ne-au degradat fiindcă aveau o civilizaţie inferioară civilizaţiei româneşti. S-au produs mutaţii grave la noi. A fost un act de eroism în 1989, când am ieşit în faţa tancurilor sovietice pentru limba română. Liderii noştri nu au acceptat modelul ţărilor baltice, care era cel mai bun pentru noi, şi am pierdut. 

Lipsa unei conştiinţe naţionale ne-a adus aici. Este un timp răstignit, un timp pierdut. 

Ce-ar trebui să facă România?

România ne poate acorda o susţinere morală curată, fără zeflemea, fără a se situa pe o poziţie superioară. Să nu uite că Basarabia a stat sub o putere distructivă timp de 60 de ani. Trebuie să investească masiv în Basarabia, cât nu e prea târziu. Ion Iliescu nu trebuia să recunoască Republica Moldova. A fost cea mai mare eroare. Este pământ românesc şi el l-a dat pe mâna ruşilor. România s-a dezis astfel de o mână. Anonimul Ion Morei a vorbit la Strasbourg despre "expansionismul romanesc". În realitate, Rusia practică expansionismul la noi. În Basarabia apar o sută de ziare ruseşti, faţă de ale noastre 20-25. Ion Iliescu trebuie să ştie aceste lucruri şi să ia atitudine, nu să se supere, ca Adrian Năstase. Cele mai multe posturi de radio emit în limba rusă. Peste tot se vorbeşte ruseşte din nou. Trebuie alţi lideri unionişti. Frontul Popular este finanţat de KGB. Iurie Roşca a fost ofiţer KGB.

Dar dacă şi asta este o diversiune tipic KGB?

Antidotul este unirea partidelor româneşti, unirea noastră. Trebuia să facem unirea în 1991. Masele erau cu noi. Unirea este speranţa mea. 

Ce efecte are întărirea frontierei pe Prut?

Se trece mult mai greu şi este de zece ori mai scump. Ambele părţi ne cer bani la trecere. 

Este revoltător să ne despărţim aşa. 

Deznaţionalizarea noastră continuă, chiar dacă avem majoritatea etnică. Profesorii merg la prăşit că să aibă ce mânca, iar salariul de 10-15 dolari nu-l iau cu anii. Copiii nu mai vin la şcoală. Biserica se subordonează Patriarhiei de la Moscova şi de aceea nu acceptă Mitropolia Basarabiei. Aşa rol au preoţii noştri.

Forţe politice vor dezbinarea noastră. Dar noi ce vrem?

Istoricul Anatol Petrencu este profesor doctor la Universitatea din Chişinău. Nu pot înţelege de ce intelectuali autentici ca el nu intră în politica de la Chişinău, unde, mai mult ca oricând, este necesar un timbru nou.

Recensămintele populaţiei au scopuri politice. În 1897 a fost primul recensământ din Imperiul Ţarist. Scopul: supuşii ţarului sunt ruşi sau cunosc rusă. Procedeul a fos criticat chiar de ruşi. În Basarabia s-a "consemnat" atunci că locuiesc 47% români. După publicarea datelor oficiale, au apărut date neoficiale. Chiar statisticieni ruşi au pus la îndoială felul în care s-a făcut recensământul şi au arătat că populaţia baştinaşă reprezintă 60%, alţii chiar 75%. 

Ultimul recensământ din Basarabia a fost în 1979. Din 4200000 de locuitori, 63% erau moldoveni. Românii din Basarabia au fost numiţi moldoveni. Termenul "moldovean" este un politonim, nu un etnonim. Moldovenismul a apărut în Republica Autonomă. 

Ce popoare şi-au mai luat numele după nume de ape (Moldova, Oltenia), după munţi şi păduri (Muntenia, Transilvania, Bucovina)? 

Foarte puţine cazuri la ruşi, dar ei nu se consideră altă naţiune. După zece ani de la căderea URSS, nu s-a revenit la normal din cauza unor forţe politice care vor dezbinarea românilor din Basarabia. Chiar şi comuniştii acceptă în discuţii individuale că moldovenismul este un fals, că statul nostru nu e viabil, mai ales în contextul integrării europene. Pe paşaportul nostru, la rubrica "naţionalitate" scrie "Republica Moldova". Dacă le spui autorităţilor de la noi că eşti roman, îţi cer documente ca să demonstrezi acest lucru. Atunci te laşi păgubaş. După declaraţiile făcute până acum, în Republica Moldova ar fi doar 2000 de români! "Dacă vreţi, vă considerăm un grup etnic... Să rămână istoria românilor ca un curs facultativ pentru acest grup etnic." Situaţia românilor din Transnistria este cea mai dramatică. Regimul de la Tiraspol nu recunoaşte limba română.

	 

Diversiunea Ucrainei

Anatol Petrencu, istoric Chişinău

 

Am semnat tratatul cu Ucraina şi situaţia românilor din nordul Bucovinei, din Herţa, nordul Maramureşului şi din sudul Basarabiei s-a înrăutăţit. La inepţia Bucureştiului, se adaugă dihonia cultivată de liderii românilor din Ucraina. Astfel că eforturile Kievului în asimilarea lor nu trebuie să fie prea mari: şi aşa nu-i apără nimeni. Ştefan Broască este redactor-şef la revista "Plai românesc" din Cernăuţi şi vicepreşedintele Societăţii pentru cultură română "Mihai Eminescu". 

L-am întrebat recent pe Adrian Severin ce crede despre consecinţele tratatului româno-ucrainean asupra noastră. Mi-a zis că este un tratat bun şi că nu e responsabil de aceste consecinţe. 

Există în Ucraina oameni care ştiu foarte bine să deturneze legislaţia europeană, astfel încât efectul să fie contrar intereselor minorităţilor naţionale. Astfel, ei au legitimat "limba moldovenească", o invenţie a ideologilor sovietici. Românii din Herţa şi din Bucovina istorică se declară însă români. După război, o parte dintre sătenii din jurul Cernăuţiului au fost înregistraţi forţat ca moldoveni. Mă refer la satele Mahala, Ostriţa, Boian, Valea Cozminului, Ciahor, Voloca. Următorul recensământ va fi în decembrie. Autorităţile insistă să ne treacă moldoveni. În 1997, Parlamentul ucrainean a ratificat Convenţia-cadru pentru protecţia limbilor regionale, alcătuind o listă cu aceste limbi, unde, alături de limba română, au impus şi limba moldovenească. Ceea ce este foarte straniu, fiindcă toate şcolile noastre din Ucraina au limba de predare română şi nu "moldovenească". Din moment ce s-a legitimat "limba moldovenească" în Parlament, s-a trecut şi la alţi paşi, care să susţină că ar exista şi două etnii diferite. În sudul Basarabiei (regiunea Odesa), s-a şi înfiinţat "Asociaţia naţională a moldovenilor din Ucraina", care şi-a propus reînvierea limbii moldoveneşti în Ucraina. Nu ştiu dacă mai există asociaţia "Dunărea şi Marea". S-a încercat să se facă o asociaţie a moldovenilor şi în raionul Noua Suliţă din nordul Bucovinei. 

Oamenii nu fac deosebirea între moldoveni şi români. Noi ne considerăm aceeaşi naţiune, aceeaşi entitate: români. Cu doi ani în urmă, a fost o conferinţă "ştiinţifică" la Odesa, unde s-a decis promovarea "limbii moldoveneşti" în Ucraina: să se editeze cărţi "moldoveneşti" şi programă şcolară "moldovenească". Este un nonsens total fiindcă în Ucraina nu există "limbă moldovenească". Kievul ştie că de la Chişinău nu se vor emite pretenţii niciodată. Numeric, românii ar fi o minoritate importantă, pentru care ar trebui să se aplice legislaţia internaţională în domeniu. Acolo unde constituie 20% din populaţie, românii ar avea dreptul să-şi folosească limba în administraţia publică. S-ar aplica deci convenţia cadru privind minorităţile, dar divizarea în români şi moldoveni nu mai face posibil acest lucru. Este un scop pur politic. 

Care este statutul limbii române la Cernăuţi? 

Toate disciplinele se predau după manualele autorizate de Kiev. Este o editură la Cernăuţi pentru manuale româneşti autorizate. Bisericile româneşti de la noi se subordonează Patriarhiei de la Moscova. Mitropolia de la Kiev nu are ce face. Există chiar tendinţa ca bisericile noastre să treacă la Patriarhia de la Bucureşti, însă obstacolele sunt foarte mari. Liturghia se face în limba română, dar şi în ucraineană în bisericile româneşti. 

Cum ne văd străinii?

La un recent congres al tuturor românilor din afara ţării, organizat la Timişoara, l-am cunoscut pe deputatul Dragoliub Jivkovici din Voivodina (Serbia). Este membru al Partidului Democrat Creştin din Parlamentul Voivodinei, Pancevo. Este sârb şi merită să-i cunoaştem opinia despre noi. Mai ales că sârbii seamănă oarecum cu noi, iar prietenia româno-sârbă este doar o legendă de pe vremea lui Vlaicu Vodă, când aveam aceiaşi adversari. 

Care este statutul Voivodinei în Serbia?

	După Constituţia Serbiei şi Iugoslaviei, Voivodina este regiune autonomă. În timpul lui Miloşevici, drepturile noastre au fost desfiinţate, la fel ca în Kosovo. Cetăţenii Voivodinei au ales acum o conducere democratică. Voivodina face parte din euroregiunea Dunărea. Este cea mai bogată parte a Serbiei: agricultură şi petrochimie. Are 2,5 milioane de locuitori: 1,5 milioane sârbi, 400000 unguri, ceilalţi fiind până la 300000. Dupa recensământul din 1991, 38000 sunt români şi 150000 rromi, care vor limba maternă în şcoli. În Voivodina nu sunt vlahi. 

Cum vă explicaţi dubla raportare a românilor din Serbia: vlahi în Timoc, români în Voivodina? Cum a fost posibilă aceasta interpretare?

Cine îşi uită rădăcinile rătăceşte fără rost prin lume.

Aţi format un stat musulman în Europa. Mai faceţi unul?

Islamul este o doctrină care uneşte. Bin Laden a fost la Alia Izetbegovici pe timpul războiului din Bosnia. Noi ştiam de-atunci. Serviciile noastre secrete ştiau. Bin Laden este un produs american, folosit în razboiul contra Rusiei. 

Peste 30% din albanezii din Iugoslavia sunt de origine sârbă şi s-au declarat musulmani. Academia Sârbă arată că nu există nici o dovadă că poporul albanez este atât de vechi, cum spuneţi dvs. Albanezii sunt originari din Carpaţi şi din ţările arabe. Limba şi cultura lor nu au nimic comun cu ale celorlalte popoare din Europa, nici cu ilira. Iar limba lor literară abia se formează. 

Aşa cred lingviştii dumneavoastră?

Da. Ideea formării Albaniei mari datează din 1805. Doar patru popoare pot rezolva problemele din Balcani: grecii, bulgarii, românii şi sârbii. Dacă aceste popoare ar colabora mai mult în economie, cultură, educaţie, Balcanii ar deveni cea mai sigură parte a Europei. Românii, sârbii şi grecii nu s-au confruntat niciodată. 

Cum vă explicaţi că românii din Timoc nu au voie să studieze în limba maternă nici la gradiniţă?

Nu prea cunosc situaţia din Timoc, dar ştiu că românii din Voivodina au toate drepturile. Vlahii din Timoc şi-au creat singuri probleme. Ei nu se cunosc pe sine, nu ştiu ce sunt. Nu se declară români. Aici este problema. Noi avem probleme cu "muntenii" care se declară când sârbi, când musulmani, când albanezi. Aşa sunt şi muntenegrenii. Un popor care îşi părăseşte tradiţiile rătăceşte prin lume, primind denumiri de la naţia care le oferă cele mai multe foloase. Aşa rătăcesc şi musulmanii din Bosnia. Ei nu ştiu ce sunt. Spun că sunt sârbi ca naţie şi musulmani ca religie. Creştinii au trecut la islam, dar invers - foarte rar. 

Cum ne putem salva?

Statul român se dovedeşte incompetent în apărarea conaţionalilor noştri, aşa cum nu reuşeşte să mai gestioneze nici economia naţională, câta a mai rămas. Integrarea euro-atlantică a devenit un pariu politic în sine pentru orice partid ajuns la guvernare. Atunci cine rezolvă problemele noastre naţionale, dacă politicienii gândesc numai din patru în patru ani? Lăsăm aceste chestiuni pe seama ţărilor vecine, care înţeleg foarte bine rolul minorităţilor naţionale în construcţia politică regională? Statul român trebuie să delege şi aceasta putere către individualităţile mai puternice, care au deci şi posibilităţi materiale. Dacă nu poate să ajute procesul de emancipare naţională, măcar să nu strice, aşa cum a procedat prin declaraţii publice sau prin semnarea tratatelor politice criminale. 

Augusta Anca din Timişoara se implică în numeroase momente culturale, organizate pentru românii din jur. Este comunicativă şi are autoritate. O româncă mai rară.

Nu vreau să candidez la ceva, să câştig ceva. Am şi eu un scop: să-i ajutăm pe cei aflaţi în afara graniţelor României să se identifice cu noi, să cunoască cultura noastră. Din păcate, în multe locuri nu au curaj să spună că sunt români. 

În 1991, a construit Universitatea Tibiscus, a organizat Fundaţia Augusta. A fondat Editura Augusta. Românii din afară trebuie să ştie că au un punct de sprijin aici. Suntem prea subordonaţi străinătăţii. Publică numeroase cărţi pentru românii din afară. Românii din Uzdin, din Pancevo sau din Vârşeă au botezat-o "adevăratul ministru al românilor de pretutindeni". Cei din Basarabia zic ca "Editura Augusta este Editura de Stat a Republicii Moldova". Singura satisfacţie sufletească pentru aceasta dăruire. Îi ajută pe cei de la Cernăuţi, oferă locuri pentru studenţii români din teritoriile înstrăinate, fără taxe şi fără să plătească masa şi cazarea. Este istoric de profesie. Mama e din Dobrogea, iar soţul - din Bihor. 

Care dintre români vi se par mai urgisiţi şi care ar trebui ajutaţi mai mult?

Este important ca românii din teritoriile invadate să fie ajutaţi cel mai mult: nordul Bucovinei, Basarabia. Faţă de autohtonii din teritoriile istorice româneşti avem cele mai mari obligaţii. Nu trebuie să-i uităm pe românii din Iugoslavia, Albania, Bulgaria, Grecia. Ei vorbesc o română veche. Copiii lor trebuie să aibă cărţi, le-am tipărit şi le-am trimis acolo. Adrian Dinu Răchieru, consilierul editorial la Editura Augusta, a publicat "Bătălie pentru Basarabia", volume cu autori din Bucovina şi din Basarabia. Am fost peste tot unde sunt români. Din păcate, deznaţionalizarea lor continuă în toate statele vecine. 

"Dacă statele vecine falsifică recensămintele, atunci să facem noi recensămintele noastre acolo", a îndemnat Sandu Cristea la congresul tuturor românilor de la Timişoara. Idee generoasă, aplicare dificilă. Când m-am întors la Bucureşti, m-a sunat un român din Iugoslavia: "Domnu' ziarist, nu-i bine să ne daţi numele..." Ne merităm soarta?


 

 

 

Românii din Bulgaria

Fundaţia Naţională pentru Românii de Pretutindeni

http://www.romanii.ro

 

Prezentare istorică

Poporul român, rezultat al colonizării romanice a regiunilor iliro-tracogete, a reprezentat, pentru popoarele nou venite în Peninsula Balcanică, elementul local, stăpânul regiunilor invadate de acestea.

Dovezi în acest sens se regăsesc în toponimia conservată în denumirile oraşelor şi localităţilor menţionate în scrierile cronicarului Procopius din Cezareea, din perioada justiniană. În teritoriile care au făcut, sau fac parte din Bulgaria actuală, astfel de denumiri sunt foarte frecvente. Astfel, în zona muntoasă din jurul Sofiei puteau fi regăsite denumiri cum ar fi Gurguliaţ, Bănişor, Cârnul, Cercilaţ, Cercel, Bucuroviţi, Văcărel, Murgaş, Petarlaş, Purceviţa, Moşina, Petruş, care sunt în mod evident româneşti.

Persistentă, până în zilele noastre, a denumirilor româneşti ale unor localităţi dintr-o regiune recunoscută drept una dintre cele mai bogate în importante fortificaţii române şi posedând o populaţie română compactă, care şi-a mărit numărul prin imigrările efectuate de împăratul Aurelian, prin transplantarea de populaţii din Dacia, din Nordul Dunării, dovedeşte că populaţia română s-a menţinut în aceste regiuni mult timp după invazia slavilor şi că dispariţia sa, datorată atât asimilării slave cât şi emigrării, este mult mai recentă.

Faptul că sursele bizantine nu cuprind, până în secolul X nici o menţiune legată de poporul român nu înseamnă că acesta nu există, ci doar că sursele respective cuprindeau în denumirea de "romei" toate elementele constitutive ale provinciei, româneşti sau de altă origine.

După un anumit timp, şi în măsura în care amestecul de populaţii s-a cristalizat iar antagonismele dintre ele s-au accentuat, cronicarii bizantini au început să se edifice cu privire la specificul fiecărei entităţi etnice din Peninsula Balcanică. Astfel, românii au fost identificaţi drept element separat, fiind însă numiţi "vlahi".

Primele specificări cu privire la români au fost făcute în legătură cu evenimentele din viaţa poporului bulgar, constatându-se o conexiune a vieţii etnicilor de origine română cu istoria Bulgariei.

Statul bulgar a fost fondat în anul 679, prin invazia Moesiei Inferioare - unde, alături de români s-au stabilit un anumit număr de triburi slave - de către Hanul Asparuh, şeful unei hoarde turcomane denumite "bulgari" şi care, conform prof. V.N. Zlatarski, nu era foarte numeroasă. Dominaţia acestei hoarde se baza pe recunoaşterea benevolă din partea triburilor slave şi a populaţiei române. Faţă de ceilalţi locuitori, hoarda avea, în principal, un rol militar.

Prof. Zlatarski afirma, în lucrarea "Istoria na balgarskata darjava prez srednite vecove" ("Istoria statului bulgar în veacurile trecute", Tom I, partea I, Sofia, 1918, pg. 151-152), că dominaţia hoardei bulgare din timpul lui Asparuh nu depăşea, la vest, râul Isker şi, la sud, se limita la Balcanii Mijlocii.

În perioada descendenţilor lui Asparuh, în special a hanilor Crum (802-814) şi Omurtag, bulgarii au penetrat regiunile unde există o populaţie românească densă, cucerind Serdiţa la sud-vest şi, dupa ce au anihilat armatele Avarilor în trei campanii întreprinse între 792 şi 803, au atins regiunea Timocului, deplasându-se apoi spre nord-vest, până la râurile Sava şi Drava. În epoca lui Ressian (826-852), bulgarii şi-au extins teritoriul spre sud şi sud-vest, cuprinzând toată Macedonia, până în Epir şi Albania, unde de asemenea existau populaţii compacte de origine română.

După ce, sub Boris I, bulgarii au trecut la creştinism, statul bulgar a atins cea mai mare amploare şi putere în perioada ţarului Simeon cel Mare (888-927), pentru ca sub domnia lui Petru (927-968), fiul lui Simeon, să înceapă decăderea sa.

În 972, bizantinii au recucerit Bulgaria orientală, iar, între 976-1018, principii bulgari David, Moise, Aron şi Samuel au obţinut independenţa Bulgariei Occidentale. Samuel s-a autoproclamat ţar şi a desfăşurat o neobosită luptă de rezistenţă împotriva împaratului bizantin Vasile al II-lea Bulgaroctonul. Bulgaria ţarului Samuel cuprindea Macedonia, Albania, Moesia Superioară, frontiera orientală fiind marcată de râul Isker, munţii Etropol şi Ithiman, până în vestul Macedoniei (V.N.Zlatarski, "Istoria primului ţarat bulgar", Sofia, 1934, II, pg. 632). Tocmai în aceste regiuni se regăsesc şi în zilele noastre numeroase comunităţi de origine română. 

Într-un hrisov al împăratului Vasile Bulgaroctonul, emis în 976, acesta face referire la Nicoliţa, "ducele Valahilor", care a jucat un rol important în luptele dintre bulgari şi bizantini, la începutul sec. al XI-lea. Nicoliţa a fost printre ultimii "cneji" care s-au supus lui Basil al II-lea Bulgaroctonul, păstrând însă poziţia familiei sale în ierarhia nobiliară bizantină, ca principe al Vlahilor, ceea ce demonstrează că românii erau numeroşi şi puternici.

Ulterior, prima sursă istorică maghiară "Anonimus regis Bellae Notharius", referindu-se la luptele dintre bulgari şi principii regiunilor septentrionale şi occidentale ale Daciei, afirma că Glad este originar din Vidin. De asemenea, în legătură cu conflictele armate ale princepelui Glad cu maghiarii, cronicarul anonim spune că "acesta a beneficiat de sprijinul cumanilor şi bulgarilor, alături de cel al vlahilor".

Dacă, în cursul ultimilor ani ai primului imperiu bulgar, poate fi constatată colaborarea în diferite domenii dintre românii din regiunile statului bulgar, în privinţa apariţiei celui de-al doilea Stat bulgar se poate afirma că aceasta se datorează, în bună măsură, românilor.

După căderea primului imperiu bulgar (1018), timp de 166 de ani Bulgaria s-a aflat sub stăpânirea bizantină. În această perioadă, sursele istorice fac menţiune la patru revolte împotriva dominaţiei bizantine. Trei dintre acestea s-au desfăşurat în regiuni unde populaţia română era foarte densă în acea epocă.

Este cazul răscoalei lui Petru Delean, în 1040, izbucnită în zona Niş, şi a celei a lui Bodin, din 1073, de la Prizred-Niş.

De asemenea, în 1186, puternica familie a Asaneştilor, de origine vlahă, a iniţiat o revoltă care a dus la fondarea "Imperiului Românilor din Balcani", devenit, ulterior, al II-lea Imperiu Bulgar, condus o lungă perioadă de descendenţii acestei familii:

1218-1240 Ion Asan

1241-1246 Caliman Asan

1246-1257 Mihail Asan

1258-1277 Constantin Asan

După Constantin Asan, la tron a urmat un cioban, haiduc de renume, care s-a declarat ţar la Tîrnovo. A domnit sub numele de Ivailo, în perioada 1277-1280.

Au urmat intense lupte interne, tronul fiind ocupat în cele din urmă de George I Terterei (1280-1291), de origine cumană.

Frecventele incursiuni tătare, disputele interne, imixtiunile vecinilor (bizantini, sârbi, turci) în viaţa ţării, agitaţiile religioase au dus la decadenţa politică şi militară a statului.

Victoria tătarilor asupra cumanilor a favorizat feudalizarea ţării. Astfel, în regiunea Morava, puterea era în mâinile a doi fraţi de origine cumană, Darmon şi Cudeliu; în Dobrogea a fost constituit un principat separat; Bulgaria meridională era condusă de un frate al lui George I Terterei. În regiunea Vidin, locuită de români, s-a afirmat o puternică familie princiară, condusă de despotul Şişman.

Tronul Bulgariei a fost ocupat cu sprijin tătar, de Svetislav (1299-1322) şi, apoi, de George II (1322-1323), ultimii descendenţi din familia cumană Terterei.

Mihail Şişman a fost cel care a reuşit unirea feudelor şi a adus o perioadă de calm în viaţa internă a ţaratului. A murit în luptele împotriva princepelui sârb Ştefan Duşan, la 28 iunie 1330, lângă localitatea Velbujd (astăzi Kiustendil). De remarcat faptul că Şişman îl avea ca aliat pe Basarab, "regele românilor", cu care dezvoltase bune relaţii de colaborare şi sprijin reciproc.

După moartea lui Mihail Şişman, tronul este ocupat de un nepot al acestuia, Alexandru (1333-1371). Sub lunga sa domnie, contemporan cu Basarab cel Mare, a fiilor săi Nicolae şi Vladislav, Bulgaria a cunoscut o perioadă de linişte relativă. Relaţiile bune dintre Alexandru şi Basarab sunt demonstrate şi de faptul că el s-a căsătorit cu Teodora, fiica celui care a fondat principatul Valahiei.

Deşi ţarul Alexandru a reuşit să supună unele mici principate feudale, nu a putut împiedica secesiunea unor regiuni, cauzată de compoziţia etnografică. Este cazul Dobrogei, unde elementul slav nu era reprezentat, majoritatea populaţiei fiind compusă din români, aşezaţi de-a lungul Dunării, cumani, în interiorul provinciei şi greci, pe litoralul mării. Aici a domnit, în 1346, la Carbona (Cavorna-Cavarna), un principe numit Balica, nume identificat cu Balc, Baliţa, originar din Maramureş. Acesta a fost urmat la tron de despotul Dobrotici. El şi-a separat autoritatea, nu numai politică ci şi eclaziastică, de influenţa bulgară şi de Patriarhia Tîrnovo, plasându-se sub autoritatea Constantinopolului.

Ascensiunea militară rapidă a Imperiului Otoman a dus, după bătalia de la Kosovo (1389) şi cucerirea capitalei Tîrnovo (17 iunie 1393), la ocuparea întregului teritoriu al Bulgariei.

Dominaţia turcă a durat 482 de ani (1396-1878). Pentru a asigura subjugarea popoarelor balcanice aflate sub stăpânire, Imperiul Otoman a colonizat intensiv regiunea, cu peste 1 milion de turci.

Începând din secolul XVII şi până la războiul ruso-turc din 1828-1829, încheiat cu pacea de la Adrianopol, perioadă în care s-a constituit burghezia bulgară iar principatele române s-au consolidat, s-au creat premisele favorabile unui reviriment al poporului bulgar, de trezire a conştiinţei şi demnităţii naţionale.

Episcopul Sofronie din Vraţa, care a trăit în "epoca tulbure a lui Pazvantoglu din Vidin", a scris o autobiografie în care descrie, într-o manieră impresionantă, acele vremuri teribile. De asemenea, el a mai scris în limba bulgară numeroase cărţi religioase, care au permis introducerea acestei limbi în biserici.

Sofronie şi-a putut desfăşura această activitate pe perioada şederii sale la Bucureşti, unde a beneficiat de un cadru ospitalier care compensa suferinţele îndurate pe celalalt mal al Dunării. În România el a scris operele care l-au consacrat drept una din figurile erudite ale începutului renaşterii bulgare.

Istoricii bulgari de la începutul acestui secol recunoşteau că locul în care principalele cărţi bulgăreşti ale epocii amintite au fost elaborate şi tipărite a fost România, unde "trăiau câteva mii de bulgari, bancheri, negustori, artizani, în principalele oraşe: Bucureşti, Giurgiu, Craiova, Galaţi, Brăila şi Braşov" (Ianko Sacazov, op.cit., pg.172, 173).

Armata bulgară a fost organizată la Chişinău şi la Ploieşti, a trecut Dunărea la Zimnicea şi s-a evidenţiat în luptele de la Stara Zagora şi Pasul Sipka.

Pacea de la San Ştefano din 1878 a creat Bulgaria mare, "un stat obedient, nul sub raport politic, o «gubernie» a Ţaratului Rus", dar pentru care a curs mult sânge românesc. Aceasta Pace a rupt Basarabia şi Dobrogea de România.

Referindu-se la Dobrogea, istoricul bulgar C. Jiricek a spus, în 1911, că, din punctul de vedere al structurii populaţiei din Bulgaria orientală, "elementul bulgar este foarte slab reprezentat".

Românii în statisticile oficiale bulgare

La primul recensământ, efectuat în 1905, au fost recunoscuţi în Bulgaria aproximativ 80000 de români, cifră care apare şi în statisticile din 1910.

După fixarea frontierelor din 1920, recensămintele bulgare indică pentru românii de limbă daco-româna cifra de 57312 iar pentru macedo-români 1749.

În anul 1926, statul bulgar recunoştea, în statisticile sale, prezenţa a 83746 de români.

La recensământul din 1934, efectuat după cu totul alte principii decât cele anterioare, autorităţile bulgare au dorit să demonstreze că nu mai există români în Bulgaria sau că numărul acestora este insignifiant. Pentru a se ajunge la acest rezultat, agenţii de recensământ care au acţionat în regiunile cu populaţie preponderent română au completat fişele de evidenţă cu numele bulgarizate ale locuitorilor. Astfel, de exemplu, dacă la recensământul din 1920 în Vidin erau 42414 români, în cel din 1934 au fost indicaţi numai 1213, ceea ce înseamnă că 41201 au dispărut sau au devenit bulgari. La Plevna, în 1926 erau 14505 români iar în 1934 numai 23. De asemenea, la Vraţa de la 11709 români s-a ajuns, în 1934, la 39.

Lucrurile nu s-au oprit aici. În "Anuarul statistic" aparut la Sofia în 1938, în tabelul populaţiei cu repartiţia pe limba maternă elementul român a dispărut complet. Sunt menţionaţi grecii, evreii, germanii, ruşii, sârbii, francezii, ţiganii, turcii, iar românii nu figurează, fiind cuprinşi la rubrica "alte limbi". Aceste cifre au permis autorităţilor bulgare să suprime toate şcolile româneşti şi să-i concedieze sau să-i transfere pe institutorii români. Prin Ordinul emis de Ministerul de Instrucţie Publică din Sofia, No.4097/1935, 30 de profesori români au fost consideraţi "apţi de transfer" deoarece "vorbeau româneşte cu elevii lor".

Din 1933, populaţia română nu a avut nici dreptul la slujbele religioase în limba maternă. De exemplu, la 22 mai 1932, în comuna Bregova, unde din 4929 locuitori 4836 erau români, în prezenţa episcopului Neofit al Vidinului, autorităţile bulgare au confiscat toate cărţile de rugăciune, deoarece slujba a fost ţinută în limba română. În toamna anului 1934, arhivele bisericii din Gavren, sat cu 2698 locuitori din care 2610 români, au fost aruncate în Dunăre pentru că era redactată în limba română. Şi exemplele ar putea continua, mărturii ale acţiunilor care au urmărit distrugerea sistematică a identităţii culturale şi naţionale a românilor din Bulgaria.

La sfârşitul deceniului trei, sursele istorice identificau trei grupe geografice de concentrare a populaţiei de origine română. 

Prima grupă era constituită pe Valea Timocului, reţinând asemănarea izbitoare a costumelor, tradiţiilor şi limbii vorbite în zonă cu cele din Oltenia. Din punct de vedere geografic, regiunea Timocului este o prelungire a masivelor muntoase şi a văilor şi podişurilor Olteniei.

Românii "pădureni" şi cei "dunăreni" din regiunea Vidin constituie o unitate cu cei din Oltenia.

În raioanele Vidin, Vraţa şi Plevna românii formau minoritatea cea mai importantă. În 1939 această grupă naţională locuia în peste 70 de localităţi, din care 33 din regiunea Vidin, iar restul în zonele Lom Palanca, Rahova şi Nicopole. Numărul românilor depăşea cifra de 120000.

A treia grupă este constituită de zona Eminska Planina, la nordul regiunii muntoase care limitează platoul Deliorman. În această regiune, ocupată până în 1877 numai de turci, tătari şi români, bulgarii au venit ulterior. Elementul român a persistat cu dificultate în localităţile Ciflic, Celebichioi, Arnautlar, Sipka, Novoselo, Saridir, Vlahlar etc. Aceşti români sunt total izolaţi de cei "dunăreni", numărul lor fiind estimat la aproximativ 10000 de persoane.

În total, la sfârşitul anului 1939, numărul românilor din Bulgaria era estimat la 150000.

În contextul schimbărilor profunde în plan politic intervenite în fostul bloc socialist din Europa Centrală şi de Est, minorităţile etnice au căutat căi de auto-definire şi emancipare în ţările pe teritoriul cărora locuiesc.

Drumul spre recunoaşterea entităţii şi identităţii naţionale a minorităţilor din Bulgaria este mai anevoios, Constituţia bulgară nerecunoscând termenul de minoritate naţională, ci doar de "comunităţi etnice", limitând scrupulos drepturile de organizare ale acestora. Singura concesie a fost făcută, din considerente de politică internă şi externă, minorităţii turce, cu peste 1,5 milioane de persoane, care s-a organizat în "Mişcarea pentru Drepturi şi Libertăţi", înregistrată ca organizaţie politică în luna mai 1990 şi care a devenit partid politic în luna august 1991.

Deşi în materialele publicate în anul 1965 (ulterior nu s-au mai publicat date oficiale cu privire la minorităţi) se menţionează circa 6000 de români, unii istorici şi specialişti bulgari apreciază că, în prezent, în Bulgaria trăiesc aproximativ 125000 - 150000 de români, concentraţi în partea de nord - vest (Vidin, Lom, Svistov, Nikopol, Vraţa, Mihailovgrad, Bregovo, Ostrov s.a.), în sud-vest, pe valea râurilor Struma şi Mesta (Macedonia Pirina, în jurul oraşului Blagoevgrad) şi în Dobrogea (Silistra, Tutrakan, Dobrici, Balcik etc.). 

Minoritatea de naţionalitate română, a doua ca importanţă şi număr, după cea turcă, a început activitatea de organizare prin crearea la Vidin, în luna octombrie 1991, a Comitetului de iniţiativă pentru înfiinţarea "Asociaţiei Vlahilor din Bulgaria", (AVB).

Prin statut, AVB se defineşte ca organizaţie "apolitică cu scopuri neeconomice a etnicilor vlahi-cetăţeni bulgari", desfăşurându-şi activitatea "în conformitate cu legile Bulgariei" (art. 1 şi 2). Scopul acesteia este de a obţine "recunoaşterea identităţii etnice a vlahilor din Bulgaria, prin cunoaşterea, dezvoltarea şi sporirea moştenirii culturale şi istorice" (art. 4).

Direcţiile de acţiune sunt specificate în art. 6 al Statutului, în care se arată că "se vor organiza lecţii, discuţii, întâlniri, cinstirea sărbătorilor oficiale, spectacole, expoziţii şi alte manifestări sociale". Se va urmări "regăsirea, păstrarea, dezvoltarea şi îmbogăţirea tradiţiilor şi obiceiurilor mostenite" (art. 7) şi se va solicita organelor de stat asigurarea condiţiilor "pentru învăţarea limbii materne" (art. 9).

În hotărârea Judecătoriei se arată că, din studiul art. 4 şi 9 din statutul organizaţiei, rezultă concluzia că "Asociaţia urmăreşte propagarea în cadrul populaţiei bulgare a ideilor acestei grupe etnice, în scopul deznaţionalizării acestei populaţii", ceea ce ar conduce la "vrajba etnică, îndreptată împotriva unităţii naţiunii". Comitetul de iniţiativă a denunţat hotărârea Judecătoriei Vidin drept "netemeinică şi nelegală". S-a folosit calea recursului şi s-a declarat fiecare zi de marţi zi de protest, grupuri de 100-200 de vlahi urmând să se adune în Piaţa Gării din localitate, "pentru a dezbate soarta asociaţiei". 

S-a apreciat că "autorităţile bulgare doresc în mod evident să evite formarea şi înregistrarea AVB, fapt demonstrat atât de permisiunea acordată minorităţii turce de a se organiza, cât şi de crearea «Asociaţiei de prietenie Bulgaria - SUA», al cărei statut este identic cu cel preconizat de asociaţie”, argumente folosite de altfel în recurs. Ca urmare a cererii de recurs, formulată la 10 februarie 1992 către Tribunalul Suprem al Republicii Bulgaria, acesta, la 30 aprilie 1992, a admis cererea de înregistrare a "Asociaţiei Vlahilor din Bulgaria".

La 4 octombrie 1992 s-a constituit "Sutata Armana" din Sofia, al cărei preşedinte este Toma Kiurciev. Această organizaţie este filială a AVB. La începutul anului 1994, au luat fiinţă filialele aromânilor din localităţile Peştera, Dupniţa, Velingrad, Tianovti.

Apariţia la Vidin, de la începutul anului 1993, a ziarului "Timpul", tipărit în limbile română şi bulgară, urmăreşte dezvoltarea spiritului românesc în Bulgaria şi realizarea, în perspectivă, a altor obiective, cum ar fi: învăţământ în limba maternă, slujbe religioase în limba română, etc. Directorul ziarului este Zahari Cotarliţa iar redactor şef Milan Anghelov Coşoveanu.

La 7 februarie 1993, la mitropolia din Vidin, a avut loc sfinţirea Asociaţiei Vlahilor. Ritualul sfinţirii icoanei "Sfântul Romil din Vidin", patronul Asociaţiei, a avut loc la biserica "Sf. Paraschiva", ctitorie a lui Matei Basarab. În perioada următoare, "Asociaţia Vlahilor" şi-a propus să desfăşoare o intensă activitate organizatorică şi, conform Statutului, să creeze filiale la Sofia, Silistra şi alte centre cu populaţie de origine română. De asemenea, s-a urmărit obţinerea de burse pentru învăţământul superior şi participarea la manifestări organizate de diferite organizaţii internaţionale care urmăresc promovarea drepturilor minorităţilor naţionale.

Încercările etnicilor români de a constitui filiale ale Asociaţiei în alte localităţi sau de a pune bazele unor structuri organizatorice locale, independente de AVB au generat "iritarea" şi "adversitatea" autorităţilor bulgare care, în mod constant şi consecvent, au tergiversat formalităţile legale în scopul descurajării finalizării unor astfel de acţiuni.

Represiunile şi discriminările la care au fost supuşi după intrarea în vigoare a prevederilor Tratatului de la Craiova (7 septembrie 1940), prin care România a fost silită să cedeze Cadrilaterul, precum şi perspectiva de a fi primele victime ale proceselor de restructurare şi organizare, impuse de aplicarea reformelor pe plan economic, reprezintă principalele cauze ale neimplicării plenare a membrilor comunităţii vlahilor în desfăşurarea unor activităţi colective, într-un cadru organizat, vizând promovarea şi apărarea propriilor interese.

Un exemplu concludent pe linia modului în care autorităţile bulgare abordează problematica legată de colaborarea cu România în domeniul sprijinirii minorităţilor existente pe teritoriul fiecărei ţări îl reprezintă oprirea în PCTF-Vidin, la 27 iunie 1996, a unei donaţii a statului român pentru Asociaţia Vlahilor, pe motivaţii nefondate, şi returnarea acesteia în ţară, în pofida eforturilor delegaţiei Consiliului pentru problemele românilor de pretutindeni şi a demersurilor Ambasadei României de la Sofia. Donaţia era constituită din hârtie tipografică necesară editării ziarului "Timpul", materiale tipografice, mobilier pentru sediul AVB, cărţi de literatură, discuri şi CD-uri cu muzică românească.

Reprezentanţi ai Asociaţiei Vlahilor apreciază că dificultăţile create delegaţiei guvernamentale române reprezintă o formă de avertizare a autorităţilor de la Bucureşti, să renunţe la cultivarea relaţiilor cu structurile organizatorice ale comunităţii de origine română din Bulgaria.

Întrucât Constituţia Republicii Bulgaria nu recunoaşte existenţa minorităţilor etnice în această ţară, nu există structuri oficiale specializate care să aibă în preocupare sprijinirea şi monitorizarea activităţilor desfăşurate de aceste grupuri.

Începând din 2002 activează o nouă asociaţie a românilor din Bulgaria, denumită Comunitatea Românilor din Bulgaria, prezidată de Dr. Serafim Hristov, asociaţie care a renunţat la apelativul de "vlah" şi care promovează înfiinţarea unui liceu românesc la Vidin şi a Casei Limbii şi Culturii Române, de asemenea tot la Vidin.

 

Românii din Albania

 

Ramura sudică a poporului român, despărţită de trunchiul principal, aflat pe teritoriul Daciei istorice, prin interpunerea populaţiilor migratoare slave este cunoscută, în general, sub numele de aromâni.

Aromanii au alcătuit în Albania comunităţi compacte, grupate în jurul principalului centru de cultură şi civilizaţie aromânească din Balcani, Moscopole, în apropiere de oraşul albanez de astăzi - Korcea.

La jumătatea secolului al XVIII-lea, Moscopole număra 50000 de locuitori şi peste 12000 de case, 14 bresle de meşteşugari, o tipografie, o bibliotecă, o Academie sau Şcoală superioară, o casă a săracilor, un orfelinat, 24 de biserici şi zeci de alte edificii. În anii 1760 şi 1790, oraşul a fost jefuit şi ars de Ali Paşa din Ianina şi de trupele de albanezi, determinând emigrarea populaţiei. Astăzi, Moscopole este un sat cu circa 1000 de locuitori.

Principalele ocupaţii ale aromânilor au fost păstoritul, cărăuşia, agricultura şi comerţul.

Numeric, populaţia aromână din Albania era estimată, în anul 1939, de sursele diplomatice româneşti, la circa 35000 - 40000 de persoane. În statisticile oficiale, aromânii nu au figurat, ei fiind incluşi în naţiunea dominantă albaneză.

Aromânii din Albania sunt localizaţi în două zone principale, deosebindu-se din punct de vedere al descendenţei gentilice. Un grup din neamul farseroţilor se situează în zona montană din jurul localităţii Korcea, de o parte şi de alta a Alpilor centrali albanezi, până în Macedonia şi Grecia. Aromânii din cel de-al doilea grup, stabiliţi în câmpia litorală din Albania de mijloc şi din sudul ţării, sunt descendenţi ai saracacianilor, care în trecut erau nomazi sau seminomazi.

În pofida vicisitudinilor istorice - stăpânirea bizantină, cea otomană, opresiunile religioase, trecerea de la o administraţie la alta, politica de deznaţionalizare dusă de statele pe teritoriul cărora se aflau - aromânii şi-au păstrat conştiinţa apartenenţei la românism, limba şi tradiţiile strămoşeşti.

Aromânii din Albania, ca şi cei din celelalte ţări balcanice, au fost supuşi unui tratament de deznaţionalizare şi asimilare de către populaţiile majoritare, culminând cu măsurile drastice din timpul dictaturii comuniste: aşezarea forţată în anumite localităţi, interzicerea dialectului aromân, înscrierea naţionalităţii albaneze în actele de identitate etc.

În întreaga perioadă de existenţă a României, după Unirea Principatelor şi până la instaurarea dictaturii comuniste, sprijinirea emancipării culturale şi naţionale a aromânilor din Balcani a fost una dintre preocupările permanente ale statului român. Ca urmare a eforturilor şi demersurilor politico-diplomatice ale României, s-a reuşit menţinerea de legături permanente cu aromânii din Albania, până în preajma celui de-al doilea război mondial. "Cu sprijinul material al statului român, în Albania au funcţionat şcoli cu limba de predare română (în anul 1912, pe teritoriul Albaniei existau 17 şcoli primare aromâne şi un gimnaziu), biserici ortodoxe româneşti, aşezăminte culturale, organizaţii, fundaţii şi asociaţii ale aromânilor. O serie de intelectuali aromâni au studiat în România şi au fost stimulaţi să se afirme pe tărâmul profesiunii lor.

La Bucureşti, a fost fondată, încă din anul 1880, "Societatea de Cultură Macedo-Română" (reactivată în anul 1990), din care făceau parte personalităţi de seamă ale vieţii politice şi culturale româneşti. În statutul acesteia se arată că "Societatea îşi propune să contribuie la conservarea graiului, a tradiţiilor specifice şi a culturii aromânilor, păstrarea unităţii lor spirituale. Societatea va promova buna înţelegere cu popoarele balcanice şi ale altor ţări, în mijlocul cărora aromânii trăiesc şi îşi desfăşoară activitatea".

Este de menţionat că Guvernul României a sprijinit printr-un "Pro-memoria", remis la Foreign-Office cu prilejul Conferinţei ambasadorilor (13-26 martie 1913, Londra), crearea unui stat independent albanez, care să cuprindă cât mai multe din teritoriile locuite de aromâni.

După cel de-al doilea război mondial, autorităţile albaneze au dus o politică de asimilare a aromânilor care nu erau recunoscuţi ca entitate separată şi nu au avut posibilitatea de a se instrui în limba română. Până în decembrie 1989, statul român nu a întreprins nici un demers pentru sprijinirea şi respectarea drepturilor minorităţii aromâne.

În condiţiile noilor orientări ale politicii interne şi externe albaneze, în anul 1991, un grup de iniţiativă din localitatea Seleniţa a hotărât crearea unei asociaţii a aromânilor.

În luna octombrie 1991, în baza declarării caracterului cultural al asociaţiei, Ministerul Culturii din Albania a aprobat înfiinţarea Asociaţiei culturale "Aromânii din Albania", statutul şi programul acesteia.

La prima adunare generală a Asociaţiei, au fost prezenţi reprezentanţi ai aromânilor din Macedonia, Grecia, Franţa, SUA, Germania. Din România au participat reprezentanţi ai comunităţilor de aromâni stabiliţi în ţara noastră.

În Programul Asociaţiei culturale "Aromânii din Albania" se arată că aceasta "are misiunea de a cultiva şi dezvolta limba, tradiţiile, istoria, religia şi întreaga cultură populară în general, individuală şi colectivă, a populaţiei care se declară de naţionalitate aromână pe teritoriul Albaniei".

Printre obiectivele înscrise în Program, Asociaţia îşi propune:

- să predice şi să practice credinţa sa religioasă, inclusiv asigurarea şi folosirea materialelor de cult şi să desfăşoare activităţi religioase în limba română;

- să răspândească, să folosească şi să aibă schimb de informaţii în limba română.

Într-o scrisoare, adresată autorităţilor albaneze de către Asociaţie, se solicită, printre altele:

- la şcolile elementare cu predare în limba albaneză, să se desfăşoare şi 3-4 ore pe săptămână de limba română, ca limbă de cultură formată pe baza dialectelor, între care şi dialectul aromân;

- guvernul democratic albanez să permită colaborarea culturală, artistică, sportivă, religioasă, economică şi de învăţământ cu România şi cu diaspora aromânilor din lume;

- guvernul albanez să recunoască restabilirea în acte a naţionalităţii aromâne sau române, aşa cum a fost înainte de al doilea război mondial;

- Biserica Ortodoxă Română să sprijine reconstruirea bisericilor aromâneşti, precum şi pregătirea cadrelor religioase.

Asociaţia a adresat o scrisoare şi autorităţilor române, prin care solicita sprijin concret în vederea realizării obiectivelor pe care şi le-a propus în scopul "întăririi legăturilor etnice între aromânii din Albania şi fraţii lor români". 

O parte din aceste cereri au fost satisfăcute prin acordarea de burse şi locuri pentru studii pe cont propriu nevalutar, angajamentul de reconstruire a şcolii românesti din localitatea Korcea, trimiterea a 500 de abecedare române de către “Vatra Românească”, a unor obiecte de cult religios de către Înalt Prea Sfinţitul Calinic Argeşeanul, spitalizarea unor bolnavi aromâni, editarea gazetei bilingve "Fraţia - Villazenimi". 

Totodată, Patriarhia Română a trimis la Korcea un preot aromân, hirotonit la Mânăstirea Curtea de Argeş. În înţelegere cu autorităţile albaneze, o parte din ajutorul acordat de ţara noastră Albaniei a fost donat Asociaţiei şi Bisericii Ortodoxe Albaneze. 

Autorităţile de la Tirana nu au răspuns, până acum, solicitărilor aromânilor pentru sprijinirea renaşterii lor lingvistice, culturale şi spirituale şi, în general, nu agreează un tratament diferenţiat pentru populaţia aromână.

Albania evidenţiază necesitatea efectuării unui studiu aprofundat asupra genezei şi trecutului populaţiei aromâne din Albania şi din întreaga Peninsulă Balcanică.

Partea albaneză motivează, printre altele, că înşişi aromânii au divergenţe în ceea ce priveşte definirea lor ca entitate etnică distinctă. Rezervele manifestate de Albania în problema aromânilor sunt determinate, în mare măsură, de natura raporturilor sale cu Grecia. Este cunoscut că Grecia revendică o serie de teritorii, între care şi Epirul de Nord, adică partea de sud a Albaniei. Pentru a-şi justifica aceste pretenţii teritoriale, Grecia susţine că în Albania trăiesc cca 700000 de greci, adepţi ai cultului ortodox. Aceştia ar fi reprezentaţi de 400000 greco-ortodocşi şi 300000 de greco-vlahi (aromâni).

În 1993, Ministerul Justiţiei din Albania a aprobat înfiinţarea "Asociaţiei Vlaho-ramenilor" (aromânilor), concepută de elementele filogreceşti ca o replică la crearea Asociaţiei culturale "Aromânii din Albania".

În ultimul timp, s-au intensificat acţiunile cercurilor naţionaliste greceşti, având ca scop atragerea aromânilor de partea lor şi implicit, desprinderea lor de România. Un exemplu în acest sens, îl constituie manevrele curentului "filogrec" pentru dezorganizarea Asociaţiei culturale "Aromânii din Albania". Prin specularea disensiunilor apărute între membrii Consiliului de conducere al Asociaţiei, între Comitet şi unele filiale regionale, precum şi prin coruperea unor reprezentanţi din Consiliu, elementele "filogreceşti" au reuşit să creeze o atmosferă de confuzie şi derută în rândurile aromânilor, impunându-şi controlul asupra Asociaţiei culturale "Aromânii din Albania". La aceasta a contribuit şi propagarea tezei identităţii etnice distincte a aromânilor faţă de români, susţinută şi de reprezentanţi ai aromânilor, mai ales din Germania şi Franţa. Chiar şi în România există cercuri care promovează recunoaşterea statutului de minoritate a acestora. Aceste cercuri sunt încurajate de cercuri de interes maghiare care ar dori apariţia unei regiuni autonome aromâne în Dobrogea. În prezent, există puncte de vedere care susţin ca pe primul loc între comunităţile etnice din Albania se situează aromânii în număr de circa 400000, care întreţin strânse legături cu cei din Grecia, Bulgaria şi FRI a Macedoniei.

În definitiv ce sunt macedo-românii/aromânii ?

Aşadar, ce sunt macedo-românii/aromânii? Fireşte că sunt români, o spune chiar numele lor, cu un a protetic, o caracteristică a acestui dialect, evident românesc. Ei rostesc cu un asemenea a înaintea cuvintelor ce încep cu anume consoane (r, l, s, f...), precum şi cu vocala u: aros, alas, asparg, afiresc, aumbră, agru (ogor – «ager, agrum» în lat.) etc. Probabil pentru o pronunţie mai eufonică şi mai comodă, sprijinită pe această vocală-respiro. Zici mai uşor aspun, decât spun, aros, aumbră, etc., decât abrupt: roşu, umbră. Această caracteristică fonetică a determinat şi numele lor de aromâni armani, deşi cei mai numeroşi dintre ei, farseroţii din Albania şi Grecia de nord – etnonim probabil de la Farsala, din Tesalia/Grecia, unde trăiesc şi azi mulţi aromâni, locul unde în anul 48 i. d. Chr. Cezar l-a învins pe Pompei –, aceştia deci, farseroţii îşi zic pur şi simplu, ramańi, adică români. Gustav Weigand a oficializat oarecum etnonimul aromân însă, după ce a tipărit la Leipzig, în 1895, un studiu amplu, fundamental, în două volume, Die Aromunen/"Aromânii". Eminescu însă, în numeroase articole din "Timpul", le-a zis numai macedoromâni, deşi aromânii nu trăiesc numai în Macedonia ci şi în Epir, Tesalia, Bulgaria etc. Marele poet a vrut se vede să evite confuzia armani-armeni. Iar Dimitrie Bolintineanu i-a numit simplu, români, în cea dintâi carte românească ce le era consacrată lor, în 1858, Călătorie la Românii din Macedonia. Şi chiar este un miracol că îşi zic aşa, după o despărţire de 14 secole de românitatea nord-dunăreană din veacul al VII-lea, când sub fluviu s-au aşezat bulgarii şi slavii de miazăzi. Un miracol, că vorbesc şi acum încă, o limbă ce nu e nici italiană, nici franceză, spaniolă, portugheză, ci limba română, fireşte ca locală, la sute de km de trunchiul dacoroman din fosta Dacie, – România de azi, care i-a şi adoptat moral, ajutându-i să se menţină ca români încă de pe vremea lui Bolintineanu şi a pasoptiştilor noştri, Ion Ghica, Christian Tell, Nicolae Bălcescu desigur, etc.

Ce limbă vorbesc, prin urmare, aromânii?

Un aromân, chiar din locurile lor de baştină din Balcani, va răspunde la această întrebare: Noi zburim limba armânească/rămânească. Din această propoziţie doar vocabula "zburim" ("vorbim", de la sl. suboru, rămas în dacoromană doar insobor/adunare, consfătuire sinodală) n-ar fi înţeleasă în România: Noi aromânii/românii vorbim limba aromânească/românească. Prof. univ. dr. Matilda Caragiu Marioteanu, membru coresponent al Academiei Române scrie în acest sens: "Limba aromânilor este aromâna", în sensul că limba lor este dialectul lor local, pe care ei îl folosesc spre a comunica între dânşii, deci în chip de limbă. Dealtfel, dialectele pot fi privite şi ca limbi, cum şi fac adesea lingviştii, orice dialect putând deveni limbă în anumite condiţii (vezi, dialectul slavo-macedonean/bulgar, devenit limba macedoneană de expresie bulgaro-slavă în Macedonia, Skoplje); sau putând dispărea, topit în limbile majoritare înconjurătoare. Ŕ-propos de acest sentiment al vorbitorilor unui dialect, considerat de aceştia drept limbă, marele nostru filolog Eugeniu Coşeriu de la Universitatea din Tübingen, face următoarele consideraţii. El spune, într-un interviu acordat lingvistului Nicolae Sărămandu, că vorbitorii unui dialect (cazul graiurilor aromane din Balcani), atunci când nu ştiu că limba lor se vorbeşte şi în alte regiuni, că există deci şi alte varietăţi ale graiului lor local, şi-l numesc pur şi simplu limbă. Deci nu langue, nici lingua, lengua ci limbă, ca la nord de Dunăre.

Atunci de unde această confuzie la unii aromâni, ba chiar dihňnie, cum i-a zis cineva, cu privire la graiul lor: limbă sau dialect, şi la apartenenţa lor etnică: sunt români sau un alt popor neolatin? şi de ce era nevoie să li se ofere din afară până şi un alt alfabet, de la Freiburg din Germania, după care Şaguna se scrie "Shaguna" iar aromânii trebuie să se scrie "armanjilji", şi... "njic"? în loc de armańil^i, si ńic (aromânii şi mic). Ceea ce i-a înveninat şi i-a învrăjbit pe unii dintre dânşii!

Răspunsul la aceste întrebări ţine de informaţia subiecţilor, mai precis de lipsa lor de informaţie sau de intenţia politică a acestora, declarată sau nu. Să le luăm pe rând. Masa aromânilor, ba chiar a daco-românilor din Ţară, neinformată în ultimele 5-6 decenii cu privire la românii de dincolo de hotarele actuale ale României, fiindcă în anii dictaturii comuniste nu s-a întreprins mai nimic în acest sens, ba se vorbea despre aceşti români aproape conspirativ chiar, bineînţeles că ştie prea puţin despre ei, iar adesea mai nimic sau nimic de-a dreptul, nimic exact, corect.

Cu atât mai mult continuă să nu cunoască esenţialul despre ei înşişi o bună parte dintre aromâni, lipsiţi în acest lung răstimp, de şcolile lor româneşti, deschise pentru ei în Balcani începând din 1864, închise însă brutal de comuniştii instalaţi la putere la Bucureşti după 1944, o dată cu transformarea României într-un fel de paşalâc turcesc sau gubernie ruso-sovietică. Iar fără şcoli româneşti de mai bine de o jumătate de secol, aceşti fraţi ai noştri au putut crede, mai cred şi azi dintre ei, că nu sunt români, de vreme ce România i-a uitat atâta amar de ani, probabil nemaisocotindu-i români! Unii, cu care m-am tot întâlnit în Albania, în Macedonia, Bulgaria mi-au vorbit în acest sens, cu îndurerare: "Atunci ai cui suntem noi...? Că greci nu suntem, nici albanezi, slavi..., chiar suntem orfani de tot?" Şi, de aici până la ideea tot mai înrădăcinată că ei, aromânii nu sunt români, n-a mai fost decât un pas. Desigur, e vorba de categoria de oameni neinformaţi, cărora de generaţii, şcoala în limbile statelor balcanice le-a tot spălat creierul! Ca să nu mai vorbim de greci, după care aromânii ("kuto-vlahii") ar fi de fapt... greci romanizaţi pe vremea ocupaţiei române. Aşa a scris într-un studiu al său, Ce sunt Cuto-vlahii?, publicat la Atena, un academician grec, Antoniou Keramopulos, în 1939, fără a roşě! Ceea ce e chiar ridicol, fiindcă tocmai românii au fost adesea grecizaţi: Megalo-Ellada (Grecia Mare) a înflorit în Italia de sud chiar, deci dincolo de Grecia propriu-zisă...) Dar măcar Keramopulos (combătut zdrobitor de Th. Capidan şi nu numai de el), servea, fie şi necinstit, politica şovină a statului grec. Pe cine sevesc însă keramopolioţii aromâni de astăzi, oameni cu carte, totuşi... dar cu interese egoiste, personale?

Din păcate, acest curent – că aromânii ar fi un popor neolatin diferit de daco-romani, absolut caraghios – în răspăr cu istoria şi filologia română şi străină, este susţinut în deceniul din urmă tot mai mult de nu puţini asemenea "fundamentalişti" aromâni ce au făcut studii în limba română, chiar studii universitare! Din generaţia vârstnică, instruiţi şi educaţi în şcolile româneşti din ţările balcanice, unde, cum spun foşti elevi ai acestora, se ajunsese la o adevărata efervescenţă românească în toate privinţele, cu sentimentul că acolo, în Grecia, Albania, Macedonia se trăia ca într-o altă Românie până în primul război mondial. Numai ei, "fundamentaliştii" vizaţi, se vor un alt popor în Balcani, ba chiar şi aici în Ţară, unde s-ar dori o... "minoritate", ca toate minorităţile!

Oare, să nu ştie aceştia din urmă, că sunt români? Că oameni cu studii înalte, să nu fi auzit ei măcar de George Murnu, inegalabilul traducător al lui Homer în limba română, dar şi istoric al aromânilor? Sau de marele lingvist Th. Capidan, elev al lui Gustav Weigand, de Pericle Papahagi, Tache Papahagi... şi A. Philippide, Ovid Densuşianu, Al. Rosetti, iar dintre istorici, de marele Nicolae Iorga, după tată el însuşi originar din Sudul românesc, D. Onciul, Alexandru Xenopol etc. etc., tot nume ilustre de savanţi. Sau de atâţia mari învăţaţi străini, care au scris elocvent despre unitatea de limbă şi de neam a tuturor românilor, inclusiv aromânii! Printre care J. Kopitar, F. Lenormant, Wace-Thompson, Victor Bérard, Ami Boué, E.M. Cousinéry, I. Cvijici, C. Jirecek, G.Hahn, L. Heuzey, William Martin-Leake, Emil Picot, Leo Spitzer şi W. Thomascheck şi C. Recatas, St. Romanski, Dusan Popovici, Johann Thunmann, până la Max Demeter Peyfuss din zilele noastre. Care i-au socotit, fireşte, români pe aromâni. Până şi vechii cronicari bizantini au menţionat în scrierile lor că vlahii din Grecia vorbeau aceeaşi limbă cu valahii de peste Dunăre. Deci, stupida "interpretare" a originii şi limbii aromânilor nu este decât un discurs politic, ce foloseşte oricui, numai aromânilor, poporului român nu!

Dincolo de studiile acestor nume prestigioase, peste care nu se poate trece fără a cădea în ridicol susţinând teorii aberante, rămâne argumentul nu mai puţin convingător al limbii înseşi pe care o vorbesc aromânii. Limba esenţial românească din unghi gramatical, ca şi al fondului principal de cuvinte, pe bună dreptate subliniat de B.P. Haşdeu. În acest sens, Th. Capidan analizează la un moment dat, în Macedoromânii, p. 172, carte apărută în 1942, un cântec popular şi stabileşte că aproape toate cuvintele lui sunt identice cu cele din limba română. Iar Matilda Caragiu Marioteanu la rândul sau, analizând "Dimandarea Părintească" (poemul lui Costa Belimace, ajuns faimos printre aromâni) de asemenea lexical, observă acelaşi lucru: că nu e nevoie de nici o transpunere, pentru a înţelege textul, aproape identic românesc: "Blastem mare se-aiba-n casă,/ Cari di limba lui se-alasă..." şi: "Cari si-lasă limba lui,/ S-lu-ardă para focului...". Între dialectele săsesc şi şvăbesc şi limba germană standard, distanţa este mult mai marcată, şi totuşi nimănui nu-i trece prin minte să vadă în saşi şi şvabi altceva decât germani şi nu alt popor! 

Aromânii, prin urmare, sunt români şi vorbesc un dialect românesc. Dincolo de acest adevăr nu există decât discursuri politice de neluat în seamă, sau neştiinţă, confuzie regretabilă din lipsă de informare ştiinţifică, în cel mai bun caz.

Hristu Candroveanu

 

 

Românii din Macedonia

Megleno-românii

Scurt istoric 

Megleno-românii (vlaşii) provin din ţinutul Meglen (Caragiova), situat la graniţa de nord a Greciei cu Macedonia. Ţinutul este mărginit "la răsărit cu Vardarul, la sud cu plaiurile Ianiţei şi ale Vodenei, la nord cu munţii Mariansca, iar la apus cu munţii Coşuf şi Nigea”. Partea de nord a ţinutului Meglen, cu trei comune Huma, Coinsco şi Sirminina (aproximativ 2000 de megleno-români în mare parte slavizaţi), se afla în Macedonia, restul de şapte comune, Lungunţa (Langardia), Birislav (Periclea), Liumniţa (Skra), Cupa (Kupa), Osani (Arhanghelos), Tarnareca (Karpi), Baroviţa şi orăşelul Nanta (Notia), fiind în Grecia. 

S-au vehiculat diferite cifre privind numărul megleno-românilor: G. Weigand (1892), 14000; V.Koncev (1900), 11960; I. Nenitescu (1895), 21700; P.Papahagi (1902), 20000; Th. Capidan (1925), 14720. Numele de megleno-români este dat de cărturari, adoptat după ţinutul locuit (Meglen). Etnonimul lor era de “vlaşi”. Vlaşii sunt singura minoritate românească din rândul căreia au trecut la islam. Acest lucru s-a întâmplat, după toate probabilităţile, în jurul anului 1650 (locuitorii din Nanta expulzaţi forţat în Asia Mică la schimbul de populaţie dintre Grecia şi Turcia). Th. Capidan, pornind de la studiul dialectelor aromân, istro-român şi megleno-român, dezvolta o teorie privind etnogeneza românilor, implicit a comunităţii megleno-române. O. Densuşianu şi C. Jirecek considerau că megleno-românii provin din amestecul românilor cu pecenegii (aşezaţi în această zonă după înfrângerea lor de către împăratul bizantin Alexios Commenos la anul 1091), plecând de la fizionomia asiatică (pomeţii obrajilor mai accentuaţi) a acestora. Weigand şi George Murnu considerau că megleno-românii sunt urmaşii Imperiului Româno-Bulgar (teorie cu care Jirecek nu era de acord) şi care s-ar fi retras în ţinutul Meglen. Pericle Papahagi nu este de acord nici cu Jirecek nici cu Weigand, considerând că megleno-românii sunt urmaşi ai pecenegilor, dar că aceşti pecenegi erau români, confuzia apărând din faptul că românii erau numiţi în trecut pecenegi, în loc de vlahi. Numărul românilor a fost foarte mare, considera P. Papahagi, altfel neputând explica formarea dinastiei assanizilor (dinastie stinsă în anul 1257). Th. Capidan nu este de acord cu aceste teorii. El pleacă de la asemănarea dialectului megleno-român cu limba română vorbită în nordul Dunării, afirmând că este sigur că megleno-românii au stat o lungă perioadă în munţii Rodope (datorită asemănării dialectului meglenit cu limba vorbită de bulgarii din Rodope) înainte de a se muta în ţinutul Meglen. Se observă, spun atât. P. Papahagi cât şi Th. Capidan, ca din dialectul aromân şi cel megleno-român lipseşte influenţa slavă, fiind prezentată în schimb influenţa grecească. După îndelungi studii făcute asupra dialectelor româneşti şi a limbilor vorbite de popoarele învecinate, Th. Capidan ajungea la concluzia că, în timpul formării limbii române, putem vorbi de o unitate etnică românească, situată atât în nordul cât şi în sudul Dunării. Limba română stă la baza formării dialectelor româneşti din Peninsula Balcanică. În acelaşi timp, influenţa albaneză în limba română arată faptul că românii au trăit (în epoca romană) într-un spaţiu învecinat cu poporul albanez.

Migrarea în Cadrilater

După Pacea de la Bucureşti din anul 1913, o politică a statelor balcanice a fost de a se uniformiza etnic prin schimbul de populaţie. Primul tratat s-a realizat între Turcia şi Bulgaria (29 septembrie 1913) prevăzându-se schimbul de populaţie de la graniţe pe o adâncime de 15 km de o parte şi de alta. Convenţia de la Neuilly (27 noiembrie 1919) între Bulgaria şi Grecia a dus la schimbul a 50000 de greci şi 70000 de bulgari. În urma războiului dintre Grecia şi Turcia, prin Convenţia de la Lousanne dintre aceste două ţări, se realizează schimbul de populaţie, 500000 de turci (şi vorbitori de limbă turcă printre care şi meglenoromânii musulmani, cu tot protestul acestora) pleacă (sau sunt greci din Asia Mică. O mare parte a grecilor veniţi au fost aşezaţi în Macedonia şi Tracia, mărind astfel densitatea acestor zone locuite de o parte a aromânilor şi megleno-românilor. Consecinţele economice şi sociale nu au întârziat să apară, apărând conflicte locale între aromâni şi populaţia grecească. Actele de intimidare ale autorităţilor greceşti au dus la formarea unui curent naţional printre aromâni şi megleno-români favorabil ideii emigrării în România (această idee se cristalizează între anii 1921-1923, iar centrele de emigrare au fost Meglenia, Veria şi Vodena). Între anii 1925-1933 (loturi mici vin până în anul 1938) au emigrat în judeţele Durostor şi Caliacra aproximativ 5000 de familii de aromâni şi meglenoromâni. Megleno-românii (aproximativ 450 familii) au venit în anul 1926 (în cea mai mare parte) din satele Osani, Liumniţa, Cupa, Lundzini, Birislav, Livezi şi au fost aşezaţi în satele din judeţul Durostor: Cocina, Cazimir, Capaclia, Bazarghian, Aidodu, Tătar Admagea, Uzungi Ozman, Strebarna Viskioi, Cadichioi, Haşchioi. În urma tratatului de la Craiova (7 septembrie 1940) şi a cedării Cadrilaterului s-a realizat schimbul de populaţie dintre Bulgaria şi România. În acest fel megleno-românii sunt colonizaţi compact în comuna Cerna, jud. Tulcea, în urma emigrării bulgarilor. Au venit 270 familii de megleno-români şi 158 familii de aromâni, între anii 1940-48 aromânii plecând în alte comune din Dobrogea. 40 de familii meglene au fost deportate în judeţele Ialomiţa, Brăila şi Banat (anii 1947-48), doar o parte revenind în Cerna. 

Satul Cerna 

Comuna Cerna este situată în vestul judeţului Tulcea, la 55 km de oraşul Tulcea, 25 km de oraşul Macin, într-o zonă deluroasă. În cercetarea noastră ne-a interesat numai satul Cerna deoarece numai aici locuiesc compact megleno-românii (peste 80% din populaţia satului care în anul 2000 era de 2427 locuitori). Satul Cerna este reşedinţa com. Cerna, care mai are în componenţă satele Gen. Praporgescu (12 Km), Mircea Vodă (10 km), Traian (8 km). Înainte de anul 1940 satul Cerna era locuit de bulgari (găgăuţi – creştini vorbitori de limbă turcă, aproximativ 85%). În satul Cerna megleno-românii s-au grupat în funcţie de satele din Grecia de unde proveneau: familia de baştinaşi care erau deja grupaţi în estul satului (în principal bulgari şi români); în sud-est lumnicianii (din satul Lumniţa) în nord lunzaneţii (satul Lugunţa); în centru, nord şi nord-est usineţii (satul Osani); în est cupineţii (din Cupa). Ei şi-au păstrat foarte bine dialectul meglenit şi îl folosesc în mod curent. 

Autoidentificare şi imaginea celuilalt. Încercare de psihologie socială. Este interesant faptul că meglenii se consideră olteni, plecaţi din părţile Olteniei. Ei şi-au construit o imagine comparativă faţă de aceştia, încercând să adune argumente care să le susţină opiniile. Aceasta idee a înrudirii cu oltenii este generalizată în satul Cerna. Faţă de aromâni meglenii se simt în inferioritate (este explicabilă această inferioritate prin numărul mic al comunităţii meglene). Ei se raportează la ocupaţiile tradiţionale: meglenii au fost agricultori, pe când aromânii păstori, negustori. Meglenii au locuit în câmpie pe când aromânii în munţi. Ocupaţiile şi-au lăsat amprenta asupra capacităţii de întreprindere (în activităţile economice) şi al curajului de a înfrunta pericolele. Este evident că diferenţierea s-a remarcat în limbă, în dialectul vorbit, ca şi în obiceiuri. Forţele de coeziune ale acestor comunităţi ţin de istorie şi tradiţie. Pentru cei veniţi în România, identitatea de soartă i-a unit, atât pe megleno-români cât şi pe aromâni. Aromânii, prin natura ocupaţiilor, care au creat la ei o psihologie specială, şi prin numărul mare al comunităţii, au reusit să se impună în societatea românească, conservându-şi neamul. Foarte rar întâlnim căsătorii mixte între aromâni şi români în comunele locuite de aromâni. În schimb, la megleno-români, numărul mic al comunităţii a făcut ca după anii ’50 să apară numeroase căsătorii mixte. Dar datorită greutăţilor prin care a trecut această mică comunitate, datorită presiunilor din afara grupului, unitatea acesteia a rămas puternică. Ca şi aromânii, la megleni sentimentul naţional este foarte pronunţat. La steagul de nuntă (furgliţă) se arborează tricolorul. Toţi subiecţii chestionaţi au relatat aceasta, foarte greu amintindu-şi de eşarfa albă sau roşie tradiţională. Al doilea exemplu ţine de autoidentificare. Se consideră români, "mai români decât românii". Informatorii se raportează frecvent la istoria comunităţii din care provin (identitate, loc de provenienţă, imaginea mentală a spaţiului, traseul urmat în emigrare, cauze ale emigrării, durabilitatea/alteritatea obiceiurilor tradiţionale). Comunitatea premerge individului şi îşi lasă amprenta pe evoluţia lui indiferent de spaţiul în care-şi traieşte viaţa. Anii de luptă pentru păstrarea identităţii (limba şi biserica), anii copilăriei în satul natal, poveştile şi cântecele spuse în familie, actele rituale de socializare a copiilor şi tinerilor se întipăresc în subconştientul individual, marcându-l indisolubil, devenind o contrapondere la cultura masificatoare din spaţiul social învecinat. Identificarea individului cu o naţiune nu este voluntară ci decisă de un destin format de generaţiile anterioare în lupta lor pentru supravieţuire. Pentru membrii acestor comunităţii nu se mai putea trăi în locurile natale, nu atât datorită ameninţării cu exterminarea (cu toate că aceste comunităţi au fost confruntate cu dese acte de barbarie din partea neamurilor conlocuitoare, în decursul istoriei formându-şi evident un reflex de supravieţuire, dovada faptului că şi acum există în spaţiile respective, mai puţin acolo unde sate întregi au fost deportate forţat), ci mai ales a faptului că numai putea supravieţui ideea naţională în care se formaseră (şi pământul şi soarele devenise grec, cum spune un informator). Ei nu au fost constrânşi să emigreze, ei au dorit aceasta şi au stăruit pe lângă autorităţile româneşti să-i primească. Au rămas cu nostalgii pentru locurile natale pe care unii n-au putut să le mai revadă datorită împrejurărilor istorice nefavorabile prin care a trecut România postbelică.

 

Macedo-românii din Croaţia şi Slovenia

Nicolae Densuşianu

Vorbim aici de o colonie macedo-română care a jucat un rol foarte caracteristic în afacerile interne ale Austriei şi Ungariei, vorbim de un popor care sub nume de Români (Valachi) în secolul al XVII-lea au dat probe de o virilitate admirabilă. Dar această colonie a pierit după ce a susţinut o luptă de libertate aproape o sută de ani. Noi vom împărtăşi aici câteva date istorice din viaţa acestor Români, care pe la anul 1659 păreau a egala în energie pe fraţii lor din Ungaria şi Transilvania.

"Pe la finitul seculului al XVI-lea şi începutul seculului al XVII-lea, armele şi tirania musulmanilor înspăimântase toate popoarele din Peninsula Balcanică. O mulţime de creştini din Macedonia, Tesalia, Epir şi Albania părăsiră vechile lor aşezări, căutându-şi siguranţa persoanei şi averii în ţările de miazănoapte.

Atunci, o grupă însemnată, sub numele de Români (Valachi) trecu în Croaţia şi Slavonia (Slovenia) şi se stabili în diferite părţi ale acestui regat. În scurt timp, ţinuturile de lângă fluviul Ilova căpătă numirea de Valachia major şi Valachia minor. 

Prima apariţiune a Românilor acestora în afacerile Croaţiei şi Slavoniei o aflăm pe la anul 1604. Pe timpul acesta, prelaţii şi magnaţii Ungariei se plânseră la Camera Ţării că soldaţii mercenari şi căpitanii frontierelor le ocupă posesiunile, ogoarele, fâneţele şi pădurile, de a recunoaşte drepturile ce le revin ca domni oameni pamânteni. Articolul de lege 14, din anul 1604, care face menţiune de această plângere adauge apoi: "După cum se spune, toate acestea se întâmplă şi în Slavonia şi Croaţia cu Românii cari de curând au venit acolo din ţinutul turcesc şi s-au aşezat pe moşiele Episcopiei din Agram şi ale unor domni şi nobili, anume a(le) contelui Zrini, Derrofy, ale familiei Pogan şi ale altora. Se hotărăşte aşadar ca de la toţi aceştia să se pretindă dijmele şi să se deie domnilor pamânteni teragiul sau nonele".

Din textul acestei legi este evident că magnaţii Ungariei voira a supune pe românii emigraţi în Croaţia şi Slavonia la serviţii feudale, sau ca se (ne) folosim cu terminul technic al jurisprudenţiei ungureşci, a-i face «iobagi». Această gravă cestiune fu genesa multor dificultăţi şi turburări continue, cari ocupară legislativa Ungariei în tot decursul secolului al XVII-lea.

Românii din Turcia, când emigrară în Croaţia şi Slavonia, se puseră sub jurisdicţiunea nemijlocită a Căpitanilor de frontieră austriaci. Ca atare, ei remaseră oameni liberi, ba încă obţinură de la împeraţii Austriei mai multe imunităţi şi privilegii, precum vedem că obţinuseră şi românii Pindului de la sultanii turcesci.

La anul 1618, Camera Ungariei hotarî din nou că românii din Croaţia şi Slavonia se fie predaţi jurisdicţiunii domnilor pământeni. Spre scopul acesta se institui o comisiune care se ducă la îndeplinire scoaterea lor de sub autoritatea căpitanilor de frontieră. Dar legea remase neexecutată. Românii urmară şi de aici incolo a se bucura de libertăţile şi imunităţile acordate de Curtea din Viena, recunoscând de legală numai jurisdicţiunea Căpitanilor austrieci.

Din această cauză, Camera Ungariei, pentru a putea opera mai cu succes supunerea lor la regimul feudal, vine la anul 1635 şi le casează toate privilegiile. Articolul 40 din anul acesta dispune următoarele: "Fiindcă Maiestatea Sa Cesaro-regeasă Sacratisima a binevoit a decide că intenţiunea Maiestăţii Sale nu a fost niciodată ca numiţii români ar fi fost înzestraţi cu privilegii în prejudiciul drepturilor altora, ba încă a binevoit a decreta că prin o comisiune să se aducă satisfacţiune Domnilor pământeşti după justa pretenţiune a fiecăruia, de aceea privilegiile acelor români, oricum, oricând şi sub orice formă se vor fi dat, se casează şi se nimicesc".

Această anulare însă nu avu nici un efect de drept. Curtea din Viena confirmă din nou privilegiile şi imunităţile românilor din Croaţia. 

Atunci Camera Ungariei veni cu alta lege şi, la anul 1659 le declară a doua oară de anulate. Iată cum sună articolul 90 din 1659: "Încât se atinge de privilegiile şi statutele românilor, cari mai înainte s-au casat, iar acum de curând au fost confirmate de Cancelaria Germană în prejudiciul Regatului (ungar) şi a Sintei Coroane, se reînoieşte art. 40 din 1635".

Nici această casare nu se putu executa, din care cauză Camera Ungariei, la anul 1681, prin articolul 64, hotarî a treia oară: "Statutele şi privilegiile românilor, date în prejudiciul Regatului şi a Sintei Coroane precum au fost mai înainte casate prin articolii de lege 90 din 1659 şi 40 din 1635, aşa şi acum se casează şi declară de mortificate atât cele date mai înainte, cât şi cele urmate după aceea".

Nobilii şi magnaţii unguri, în conformitate cu deciziile Camerei începură a considera pe românii din Croaţia şi Slavonia ca adevăraţii lor iobagi şi a-i supune la servituţi şi dijme feudale. Românii însă, zeloşi de libertăţile şi privilegiile lor, se puseră pe terenul rezistenţei. 

În faţa acestei stări de lucruri, Camera Ungariei, la 1659 hotarî următoarele: "La această situaţiune însă, dacă cu mijloace blânde nu ar succede să aduca la vechea ascultare pe românii care acum de curând au fost scoşi de sub jurisdicţiunea domnilor pământeni, sau pe aceia cari se vor sustrage ei de la sine, atunci Domnii pământeni vor avea facultatea a se folosi asupra lor de dreptul ce-l au, şi în consecinţă, pe astfel de români, ca rebeli se-i scoată de pe moşiile lor, sau în alt mod se aplice pedepse asupra averii şi persoanei lor".

Tot la anul 1659, magnaţii unguri se plâng la Cameră că românii din comuna Oszek încep a le ocupa munţii domnilor pământeni, şi mai cu seamă din ţinutul deşert Czuncovicz, că dânşii comit omoruri şi devastări asupra domnilor pământeni, şi aşezaţi fiind chiar în inima Regatului, turbură liniştea publică. Bazată pe aceste motive, Camera Ungariei decise ca românii din Oszek se-i transfereze la părţile mai depărtate ale frontierelor turceşti. Dar, curând după aceea aflăm pe românii din Oszek că se revoltă din nou contra presiunii ce o exercitau capitularii (privilegiaţii) din Agram asupra lor. 

Articolul 46 din 1662 conţine următoarele: "Fiind însă ca anumiţi români din satul Oszek cutează a irumpe în domeniile Capitulului din Agram ce se ţin de castelul Toplieza şi în mod ostil invadează casele şi coloniile ce se află acolo, şi deoarece capitularilor, ca persoane bisericeşti nu le convine să alunge cu armele pe astfel de invadatori violenţi, de aceea se concede numitului Capitul ajutorul domnului Conte al Banului, pentru a respinge invaziunile acestor români".

Deşi Camera Ungariei decretase transferarea românilor din Oszek încă de la 1659, îndată ce făcuseră prima revoltă asupra nobililor, totuşi legea nu se putu pune în execuţiune. Astfel, la anul 1681, Camera Ungariei hotărăşte din nou: "Deşi românii din Oszek, în conformitate cu articolul 92 din 1659 ar fi trebuit, pentru diferite violenţe să fie pedepsiţi, ba chiar şi transferaţi la locurile mai apropiate de confiniile turceşti şi cari au lipsă de apărare, totuşi aceşti români n-au fost translocaţi şi din nou comit daune mai simţitoare şi mai grave asupra Regnicolarilor, (locuitori ai Regatului maghiar), astfel, cu voturi comune se decide ca în conformitate cu articolul menţionat, ei să fie transferaţi la locurile cele mai necesare pentru apărarea frontierelor şi anume în locurile unde în timpul din urmă au fost puse mai multe sate. 

În modul acesta decurse lupta de existenţă şi drepturi între românii din Croaţia şi Slovenia – şi magnaţii Ungariei. Rezoluţi (hotărâţi) a-şi apăra libertăţile lor, ei se opuseră cu energie aproape un secol legislaţiei ungureşci, care voia a-i supune autorităţii şi arbitrariului domnilor feudali. Dar puţini la număr, ei sucombară, fură ridicaţi din locuinţele lor, transferaţi în alte părţi, şi aşa se termină viaţa acestei colonii macedo-române. După cât putem afla din legile Ungariei, românii aceştia erau asediaţi în următoarele ţinuturi: în posesiunile Episcopiei din Agram şi ale unor domni pământeni, anume ale contelui Zrini, Deroffy, ale familiei Pogan şi ale altora, (art. 14 din 1604); şi în posesiunile Caprocense – bona Caprocensia, (Art. 51, din 1638); şi în Somberg, (Art. 52 din 1647); în cinci sate pendente de castelul Luidbregh ale contelui George Erdödy; în opt sate pendente de castelul Raszinya al contesei Ana Elisabeta Moscon; in comuna Oszek, pendenta de castelul Toplicza. (Art. 92 din 1659 şi 46 din 1662); în ţinutul Czunowicz, (Art. 92 din 1659); în fine, pe ţărmurii fluviului Illova, unde era Valachia Major şi Valachia Minor, după cum ne spune autorul anonim al unui manuscris latin ce se află în Biblioteca Museului Naţional din Pesta. În ce priveşte naţionalitatea acestor coloni, anonimul din Pesta e de părere că ei nu au fost români, ci sârbi de religiune ortodoxă neunită ("Rasciani graeci ritus non uniti"). Regretăm mult însă că dânsul nu aduce nicio probă pentru susţinerea afirmaţiunei sale. Numele de «Valachi», oricum, a trebuit să aibă o bază mai reală, şi nu a putut fi numai un simplu joc de cuvinte. Rătăcirea anonimului din Pesta, credem ca s-a produs din cauză că dânsul nu ştia ca în Macedonia, Tesalia, Epir şi Albania a existat în toţi timpii un element puternic românesc.

Studiind legile Ungariei, care se raportau la coloniile acestea, vedem că peste tot locul se face deosebire între trei rase de colonişti: valachi, slavi şi predanci. 

Pentru ce această distincţiune? De ce nu s-a dat Valachilor numele de sârbi sau rasciani, fiindcă în secolul al XVII-lea atât românii (valachi), cât şi sârbii (rascii, rasciani) erau popoare foarte bine cunoscute guvernului din Viena şi magnaţilor din Ungaria. Apoi, numirea de Valachia nu a fost niciodată sinonimă (cu sârbi, rasci / rrasciani), cu atât mai puţin în secolul al XVII-lea. Din contră, ştim că denominaţiunea aceasta s-a dat exclusiv numai popoarelor de ginte latine.

Tot de opinia aceasta este şi învăţatul Miklosich, care vorbind despre românii din insula Veglia, despre cei din ţărmurii orientali ai Adriaticei şi din Istria, încheie astfel: "Din cele memorate până aici rezultă că românii, plecând dintr-un punct al Peninsulei Hemice (Balcanice), au pătruns în teritoriul sârbesc şi de acolo spre nord, în ţinuturile locuite de Croaţi".

Cauza pentru care astăzi nu se mai găsesc români în locurile acele se vede chiar din legile Ungariei: ei au fost transferaţi şi împrăştiaţi de-a lungul frontierelor, şi în modul acesta desnaţionalizarea lor nu s-a mai putut împiedica. Mai mult, în ţinuturile numitei Valachia Mare şi Valachia Mică din Croaţia şi Slavonia, aflăm nume de sate curat macedo-române, cum sunt: Siracii, Doliani, Monastir, Darvar (astăzi: Daruvar), ce arată în mod destul de evident că ele au fost întemeiate în timpuri vechi de către coloniile venite din Siracu, Doliani, Monastir şi tribul Darvarilor.

